**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ НИЙГМИЙН БОДЛОГЫН БАЙНГЫН ХОРООНЫ 07 ДУГААР САРЫН 04-НИЙ ӨДӨР /ДАВАА ГАРАГ/-ИЙН ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| 1. | Хуралдааны товч тэмдэглэл: | 1-3 |
| 2 | Хуралдааны дэлгэрэнгүй тэмдэглэл | 4-31 |
|  | 1.Байнгын хорооны тогтоолын төсөл /Эрүүл мэнд, нийгмийн хамгаалал, хөдөлмөрийн харилцааны бүх шатанд олон талт түншлэлийг оновчтой, үр дүнтэй нэвтрүүлж, гаргасан шийдвэрийн биелэлтэд хяналт тавьж оролцдог оновчтой тогтолцоог бүрдүүлсэн эсэхийг хянан шалгах, санал, дүгнэлтийн төсөл боловсруулах үүрэг бүхий ажлын хэсгийн удирдамж батлах тухай/  2.Монгол Улсын 2021 оны нэгдсэн төсвийн гүйцэтгэл, Засгийн газрын санхүүгийн нэгтгэсэн тайлан, "Монгол Улсын 2021 оны төсвийн гүйцэтгэл батлах тухай" Монгол Улсын Их Хурлын тогтоолын төсөл /Засгийн газар 2022.06.20-ны өдөр өргөн мэдүүлсэн, хоёр дахь хэлэлцүүлэг, санал, дүгнэлтээ Төсвийн зарлагын хяналтын дэд хороонд хүргүүлнэ/ | 4-4  4-31 |

***Монгол Улсын Их Хурлын 2022 оны хаврын ээлжит чуулганы***

***Нийгмийн бодлогын байнгын хорооны 07 дугаар сарын 04-ний***

***өдөр /Даваа гараг/-ийн хуралдааны товч тэмдэглэл***

Нийгмийн бодлогын байнгын хорооны дарга М.Оюунчимэг ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 17 гишүүнээс 9 гишүүн хүрэлцэн ирж, 52.9 хувийн ирцтэйгээр хуралдаан 17 цаг 00 минутад Төрийн ордны “Жанжин Д.Сүхбаатар” танхимд эхлэв.*

*Томилолттой: Д.Батлут, Д.Сарангэрэл, Ц.Идэрбат, С.Одонтуяа;*

*Чөлөөтэй: Б.Бейсен, Ц.Мөнх-Оргил, С.Чинзориг;*

*Эмнэлгийн чөлөөтэй: П.Анужин.*

***Нэг.Байнгын хорооны тогтоолын төсөл*** */Эрүүл мэнд, нийгмийн хамгаалал, хөдөлмөрийн харилцааны бүх шатанд олон талт түншлэлийг оновчтой, үр дүнтэй нэвтрүүлж, гаргасан шийдвэрийн биелэлтэд хяналт тавьж оролцдог оновчтой тогтолцоог бүрдүүлсэн эсэхийг хянан шалгах, санал, дүгнэлтийн төсөл боловсруулах үүрэг бүхий ажлын хэсгийн удирдамж батлах тухай/*

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Нийгмийн бодлогын байнгын хороо хариуцсан ахлах зөвлөх Б.Цогзолбаяр байлцав.

Байнгын хорооны дарга М.Оюунчимэг тогтоолын төслийн талаар танилцуулав.

Тогтоолын төсөлтэй холбогдуулан Улсын Их Хурлын гишүүдээс асуулт, санал гараагүй болно.

**М.Оюунчимэг:** “Эрүүл мэнд, нийгмийн хамгаалал, хөдөлмөрийн харилцааны бүх шатанд олон талт түншлэлийг оновчтой, үр дүнтэй нэвтрүүлж, гаргасан шийдвэрийн биелэлтэд хяналт тавьж оролцдог оновчтой тогтолцоог бүрдүүлсэн эсэхийг хянан шалгах, санал, дүгнэлтийн төсөл боловсруулах үүрэг бүхий ажлын хэсгийн удирдамж батлах тухай” Байнгын хорооны тогтоолын төслийг батлах санал хураалт явуулъя.

Зөвшөөрсөн: 7

Татгалзсан: 2

Бүгд: 9

77.8 хувийн ирцтэйгээр Байнгын хорооны тогтоол батлагдлаа.

*Уг асуудлыг 17 цаг 04 минутад хэлэлцэж дуусав.*

***Хоёр.Монгол Улсын 2021 оны нэгдсэн төсвийн гүйцэтгэл, Засгийн газрын санхүүгийн нэгтгэсэн тайлан, “Монгол Улсын 2021 оны төсвийн гүйцэтгэл батлах тухай" Монгол Улсын Их Хурлын тогтоолын төсөл*** */Засгийн газар 2022.06.20-ны өдөр өргөн мэдүүлсэн,* ***хоёр дахь хэлэлцүүлэг****, санал, дүгнэлтээ Төсвийн зарлагын хяналтын дэд хороонд хүргүүлнэ/*

Хэлэлцэж буй асуудалтай холбогдуулан Улсын Их Хурлын гишүүн, Сангийн сайд Б.Жавхлан, Эрүүл мэндийн сайд С.Энхболд, Монгол Улсын Ерөнхий аудитор Д.Занданбат, Үндэсний аудитын газрын Аудитын хоёрдугаар газрын захирал, тэргүүлэх аудитор Ц.Наранчимэг, мөн газрын аудитын менежер Д.Энхдалай, ахлах аудитор П.Чанцалдулам, А.Даваадорж, Аудитын гуравдугаар газрын захирал, тэргүүлэх аудитор Д.Энхболд, Аудитын дөрөвдүгээр газрын захирал, тэргүүлэх аудитор Я.Самбууням, Хөдөлмөр, нийгмийн хамгааллын дэд сайд С.Зулпхар, Хөдөлмөр, нийгмийн хамгааллын яамны Төрийн нарийн бичгийн дарга Г.Өнөрбаяр, Эрүүл мэндийн яамны Төрийн нарийн бичгийн дарга Ц.Эрдэмбилэг, Сангийн яамны Төрийн нарийн бичгийн дарга Ж.Ганбат, мөн яамны Төсвийн бодлого, төлөвлөлтийн газрын дарга М.Санжаадорж, Төрийн захиргааны удирдлагын газрын дарга Ч.Тавинжил, Санхүү, төсвийн судалгааны газрын дарга Г.Золбоо, Хөгжлийн санхүүжилтийн хөрөнгө оруулалтын газрын дарга Ч.Чимидсүрэн, Төрийн сангийн газрын Санхүүжилт, тайлан бүртгэлийн хэлтсийн дарга Н.Мөнхсүх, Санхүүгийн хөрөнгийн удирдлагын хэлтсийн дарга С.Тулга, Төсвийн орлогын хэлтсийн мэргэжилтэн Г.Гантулга, Төсвийн зарлагын хэлтсийн мэргэжилтэн П.Бат-Эрдэнэ,Хөдөлмөр, нийгмийн хамгааллын яамны Бодлого, төлөвлөлтийн газрын дарга А.Хишигбаяр, мөн яамны Хөгжлийн бэрхшээлтэй хүний хөгжлийн ерөнхий газрын дарга Э.Тамир, Хөдөлмөр, халамж үйлчилгээний ерөнхий газрын дарга Л.Дашдэмбэрэл, Нийгмийн даатгалын ерөнхий газрын дарга Д.Зоригт, Гэр бүл, хүүхэд, залуучуудын хөгжлийн газрын дарга Г.Батдорж, мөн газрын Санхүү, хөрөнгө оруулалтын хэлтсийн дарга Д.Батсүх, Эрүүл мэндийн даатгалын ерөнхий газрын Тусламж үйлчилгээний багц зохицуулалтын хэлтсийн дарга Б.Баярболд, мөн газрын Санхүү бүртгэлийн хэлтсийн дарга Ч.Гантөмөр, нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Нийгмийн бодлогын байнгын хороо хариуцсан ахлах зөвлөх Б.Цогзолбаяр байлцав.

Монгол Улсын 2021 оны нэгдсэн төсвийн гүйцэтгэл, Засгийн газрын санхүүгийн нэгтгэсэн тайлангийн талаарх аудитын дүгнэлтийг Монгол Улсын Ерөнхий аудитор Д.Занданбат танилцуулав.

Аудитын дүгнэлттэй холбогдуулан Улсын Их Хурлын гишүүн Б.Саранчимэг, Ж.Чинбүрэн, Б.Баярсайхан, Ц.Сандаг-Очир, Ч.Ундрам, М.Оюунчимэг нарын тавьсан асуултад Эрүүл мэндийн сайд С.Энхболд, Сангийн сайд Б.Жавхлан, Хөдөлмөр, нийгмийн хамгааллын дэд сайд С.Зулпхар, Эрүүл мэндийн яамны Төрийн нарийн бичгийн дарга Ц.Эрдэмбилэг, Эрүүл мэндийн даатгалын ерөнхий газрын Санхүү бүртгэлийн хэлтсийн дарга Ч.Гантөмөр, Нийгмийн даатгалын ерөнхий газрын дарга Д.Зоригт, Үндэсний аудитын газрын Аудитын хоёрдугаар газрын захирал, тэргүүлэх аудитор Ц.Наранчимэг, Аудитын гуравдугаар газрын захирал, тэргүүлэх аудитор Д.Энхболд нар хариулж, тайлбар хийв.

Төсвийн гүйцэтгэл, тайлантай холбогдуулан Улсын Их Хурлын гишүүн Ж.Чинбүрэн, Ц.Сандаг-Очир, С.Ганбаатар, М.Оюунчимэг нар үг хэлэв.

Байнгын хорооноос гарах санал, дүгнэлтийг Улсын Их Хурлын гишүүн С.Ганбаатар Төсвийн зарлагын хяналтын дэд хорооны хуралдаанд танилцуулахаар тогтов.

Байнгын хорооны хуралдаанаар 2 асуудал хэлэлцэв.

*Хуралдаан 1 цаг 50 минут үргэлжилж, 17 гишүүнээс 9 гишүүн хүрэлцэн ирж, 52.9 хувийн ирцтэйгээр 18 цаг 50 минутад өндөрлөв.*

**Тэмдэглэлтэй танилцсан:**

НИЙГМИЙН БОДЛОГЫН БАЙНГЫН

ХОРООНЫ ДАРГА М.ОЮУНЧИМЭГ

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Б.БАТГЭРЭЛ

**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ**

**НИЙГМИЙН БОДЛОГЫН БАЙНГЫН ХОРООНЫ 07 ДУГААР САРЫН 04-НИЙ ӨДӨР /ДАВАА ГАРАГ/-ИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**М.Оюунчимэг:** 2022 оны 7 дугаар сарын 4-ний өдрийн хуралдаан нээснийг мэдэгдье. Хуралдаанд гишүүдийг хүрэлцэн ирсэн болон ирээгүй гишүүдийг танилцуулах дэгийн тухай хуулийн дагуу танилцуулах ёстой. Анужин гишүүн өвчтэй, Баярсайхан гишүүн ирсэн байна, Батлут гишүүн чөлөөтэй, Бейсен гишүүн ирсэн, Ганбаатар гишүүн ирсэн, Жаргалмаа гишүүн ирсэн, Мөнх-Оргил гишүүн ирж байна, Хууль зүйн байнгын хороонд байгаа, Оюунчимэг гишүүн ирсэн байна, Сандаг-Очир гишүүн ирсэн байна, Сарангэрэл гишүүн чөлөөтэй, орон нутагт ажиллаж байгаа Саранчимэг гишүүн ирцэд орчихсон, ирсэн байна, Одонтуяа гишүүн гадаадад томилолттой байгаа, Туваан гишүүн ирсэн, Ундармаа гишүүн ирсэн, Чинбүрэн гишүүн ирсэн, Чинзориг гишүүн ирж байна, Идэрбат гишүүн орон нутагт ажиллаж байгаа.

Хэлэлцэх асуудлыг танилцуулъя.

1.Байнгын хорооны тогтоолын төсөл Ажлын хэсгийн удирдамж батлах тухай.

2.Монгол Улсын 2021 оны нэгдсэн төсвийн гүйцэтгэл, Засгийн газрын санхүүгийн нэгдсэн тайлан Монгол Улсын 2021 оны төсвийн гүйцэтгэл батлах тухай Улсын Их Хурлын тогтоолын төсөл. Засгийн газар 2022 оны 6 сарын 20-ны өдөр өргөн мэдүүлсэн, хоёр дахь хэлэлцүүлэг, санал дүгнэлтээ Төсвийн зарлагын хяналтын дэд хороонд хүргүүлэх ёстой.

Хэлэлцэх асуудалтай холбоотой өөр саналтай гишүүд байна уу? Алга байна.

**Нэг.Байнгын хорооны тогтоолын төсөл** /Ажлын хэсгийн удирдамж батлах тухай/

“Монгол Улсыг 2021-2025 онд хөгжүүлэх таван жилийн үндсэн чиглэл батлах тухай” Улсын Их Хурлын 23 дугаар тогтоолын нэгдүгээр хавсралтын 5.1.3, 5.1.4, “Монгол Улсын Засгийн газрын 2020-2024 оны үйл ажиллагааны хөтөлбөр батлах тухай” Улсын Их Хурлын 24 дүгээр тогтоолын хавсралтын 4.2.10 дахь заалтын хүрээнд засаглалын бүх шатанд олон талт түншлэлийг оновчтой, үр дүнтэй нэвтрүүлж, гаргасан шийдвэрийн биелэлтэд хяналт тавьж оролцдог, оновчтой тогтолцоог бүрдүүлсэн эсэхийг хянан шалгах ажлын хэсгийг Нийгмийн бодлогын байнгын хорооны 2022 оны 6 дугаар сарын 15-ны өдрийн 17 дугаар тогтоолоор байгуулсан. Тус ажлын хэсгийн удирдамжийн төслийг та бүхэнд тараасан байгаа. Удирдамжийн төсөлтэй холбоотой саналтай гишүүд байна уу? Алга байна.

“Ажлын хэсгийн удирдамж батлах тухай” тогтоолын төслийг зарчмын хувьд дэмжье гэсэн горимоор санал хураалт явуулъя. Баталъя гэснээр санал хураалт. Гишүүдээ дэмжье гэсэн санал хураалт

77.8 хувийн саналаар энэ санал батлагдлаа.

Хоёр дахь асуудалд оръё.

**Хоёр.**Монгол Улсын 2021 оны төсвийн гүйцэтгэл, Засгийн газрын санхүүгийн нэгдсэн тайлан Монгол Улсын 2021 оны төсвийн гүйцэтгэл батлах тухай Улсын Их Хурлын тогтоолын төслийг хэлэлцэж эхэлье.

Ажлын хэсгээ оруулаарай. Ажлын хэсгийг танилцуулж бай. Эрүүл мэндийн сайд Энхболд, Сангийн сайд Жавхлан, Хөдөлмөр, нийгмийн хамгааллын дэд сайд Зулпхар, Монгол Улсын Ерөнхий аудитор Занданбат, Хөдөлмөр, нийгмийн хамгааллын яамны Төрийн нарийн бичгийн дарга Өнөрбаяр, Эрүүл мэндийн яамны Төрийн нарийн бичгийн дарга Эрдэмбилэг, Санхүү эдийн засгийн газрын дарга Мөнхтуул, Бодлого, төлөвлөлтийн газрын дарга Буянтогтох, Хөрөнгө оруулалтын хэлтсийн дарга Хонгорзул, Санхүү, даатгалын хэлтсийн ахлах шинжээч Батчимэг, Эм эмнэлгийн хэрэгслийн хяналт зохицуулалтын газрын дарга Нарантуяа, Сангийн яамнаас Төрийн нарийн бичгийн дарга Ганбат, Төсвийн бодлого төлөвлөлтийн газрын дарга Санжаадорж, Төрийн захиргааны удирдлагын газрын дарга Тавинжил, Хөгжлийн санхүүжилт хөрөнгө оруулалтын газрын дарга Чимидсүрэн, Санхүүгийн бодлогын газрын дарга Сүх-Очир, Татварын бодлогын газрын дарга Тэлмүүн, Санхүү, төсвийн судалгааны газрын Золбоо, Төрийн сангийн санхүүжилт тайлан бүртгэлийн хэлтсийн дарга Мөнхсүх, Хөгжлийн санхүүжилт, хөрөнгө оруулалтын газрын Төсвийн хөрөнгө оруулалтын хэлтсийн дарга Дэлгэржаргал, Хөгжлийн санхүүжилт хөрөнгө оруулалтын газрын хэлтсийн дарга Ганзориг, Санхүү, бодлогын газрын Өрийн удирдлагын хэлтсийн дарга Одонтуяа, Санхүүгийн бодлогын газрын санхүүгийн хөрөнгө удирдлагын хэлтсийн дарга Тулга, Төсвийн бодлого, төлөвлөлтийн газрын мэргэжилтнүүд, шинжээч нар гээд ирсэн байгаа. Хөдөлмөр, нийгмийн хамгааллын яамнаас Бодлого төлөвлөлтийн газрын дарга Хишигбаяр, Хөдөлмөр, нийгмийн хамгааллын яамны Санхүү, хөрөнгө оруулалтын хэлтсийн дарга Батсүх, Хөдөлмөр халамж үйлчилгээний ерөнхий газрын дарга Дашдэмбэрэл, Хөгжлийн бэрхшээлтэй хүний хөгжлийн ерөнхий газрын дарга Тамир, Нийгмийн даатгалын ерөнхий газрын дарга Зоригт, Гэр бүл, хүүхэд залуучуудын хөгжлийн газрын дарга Батдорж, Эрүүл мэндийн даатгалын ерөнхий газрын тусламж үйлчилгээний зохицуулалтын хэлтсийн дарга Баярболд, Эрүүл мэндийн даатгалын ерөнхий газрын санхүү бүртгэлийн хэлтсийн дарга Гантөмөр, Үндэсний аудитын газрын захирал, тэргүүлэх аудитор Энхболд, Аудитын дөрөвдүгээр газрын захирал Самбууням, нэгдүгээр газрын захирал тэргүүлэх аудитор Энхжавхлан гээд хүмүүс ирсэн байна.

Монгол Улсын 2021 оны нэгдсэн төсвийн гүйцэтгэл, Засгийн газрын 2021 оны санхүүгийн нэгдсэн тайлангийн талаарх аудитын дүгнэлтийг Монгол Улсын Ерөнхий аудитор Доржсүрэнгийн Занданбат танилцуулна. Занданбат даргыг микрофонд урьж байна. /дууд, дууд энд бас Байнгын орон хуралдаж байна/. Гишүүд хүлээж байна шүү. Занданбат даргыг хурдал гээрэй, ирж байна уу?

2 дугаар микрофон. Занданбат дарга

**Д.Занданбат:** Улсын Их Хурлын Байнгын хорооны дарга, Улсын Их Хурлын эрхэм гишүүд ээ,

Төрийн аудитын тухай хуульд заасан Үндэсний аудитын газрын бүрэн эрхийн хүрээнд Төсвийн тухай хуулийн дагуу төсвийн ерөнхийлөн захирагчдын эрхлэх асуудлын хүрээний байгууллагуудын 2021 оны санхүүгийн нэгтгэсэн тайлан, төсвийн гүйцэтгэлд аудит хийлээ.

Тус Байнгын хорооны харьяа төсвийн ерөнхийлөн захирагчдын санхүүгийн нэгтгэсэн тайлан, төсвийн гүйцэтгэлийн аудитын талаар товч танилцуулъя.

Хөдөлмөр, нийгмийн хамгааллын сайдын эрхлэх асуудлын хүрээний байгууллагуудын 2021 оны санхүүгийн нэгтгэсэн тайланд 164 санхүүгийн тайлан нэгтгэгдсэнээс 143 байгууллагын санхүүгийн тайланд дүгнэлт гаргаж, 18 байгууллагыг аудитын түүвэрт хамруулж, 4 байгууллага аудитад хамрагдаагүй дүгнэлт гаргасан байгууллагаас 126 байгууллагад зөрчилгүй 17 байгууллагад хязгаарлалттай дүгнэлт өглөө.

Аудитаар нийт 61.1 тэрбум төгрөгийн алдаа, зөрчил илэрснээс 37.1 тэрбум төгрөгийн алдааг залруулж, 0.3 тэрбум төгрөгийн зөрчил, 48 төлбөрийн акт тогтоож, 19.9 тэрбум төгрөгийн зөрчилд 118 албан шаардлага хүргүүлж, 3.8 тэрбум тэрбум төгрөгийн алдаа, зөрчилд 169 зөвлөмж, 2 асуудлыг хууль, хяналтын байгууллагад шилжүүлж хариуцлага тооцуулах гурван санал хүргүүлсэн. Нийт алдаа зөрчлийн дүн өмнөх оныхоос 69.2 дахин төгрөгөөр буурсан байна.

Эрүүл мэндийн сайдын эрхлэх асуудлын хүрээний байгууллагуудын 2021 оны санхүүгийн нэгтгэсэн тайланд 120 санхүүгийн тайлан нэгтгэгдсэнээс 112 байгууллагын санхүүгийн байгууллагад дүгнэлт гаргаж, 7 байгууллагыг аудитын түүвэрт хамруулсан, 1 байгууллага хамрагдаагүй болно. Төсвийн ерөнхийлөн захирагчийн 2021 оны санхүүгийн нэгтгэсэн тайлан, төсвийн гүйцэтгэлд хийсэн аудитаар хязгаарлалттай дүгнэлт өгсөн ба харьяа байгууллагаас 89 байгууллага зөрчилгүй, 17 байгууллагад хязгаарлалттай, 6 байгууллагад сөрөг дүгнэлт өглөө.

Аудитаар нийт 561.2 тэрбум төгрөгийн 635 алдаа, зөрчил илрүүлснээс 141.9 тэрбум төгрөгийн 208 алдааг аудитын явцад залруулж 0.3 тэрбум төгрөгийн 65 зөрчилд төлбөрийн акт тогтоож, 225 төгрөгийн 143 зөрчлийг арилгах албан шаардлага хүргүүлж, 194 тэрбум төгрөгийн зөрчлийг арилгах, давтан гаргахгүй байх 211 зөвлөмж өгч, хариуцлага тооцох 5 албан шаардлага хууль, хяналтын байгууллагад 100 сая төгрөгийн 3 асуудлыг шилжүүлсэн байна. Нийт алдаа зөрчлийн дүн өмнөх оныхоос 192.2 тэрбум төгрөгөөр өссөн байна.

Эрүүл мэндийн даатгалын сангийн 2021 оны санхүүгийн нэгтгэсэн тайланд 3 санхүүгийн тайлан нэгтгэгдсэнээс 1 байгууллагын санхүүгийн тайланд дүгнэлт гаргаж, 2 байгууллагыг аудитын түүвэрт хамруулсан. Аудитаар нийт 315 тэрбум төгрөгийн 8 алдаа зөрчил илрүүлснээс 0.5 тэрбум төгрөгийн 1 алдааг аудитын явцад залруулж 9.6 тэрбум төгрөгийн 1 зөрчилд төлбөрийн акт тогтоож, 305.3 тэрбум төгрөгийн 5 зөрчлийг арилгуулах албан шаардлага хүргүүлж, зөрчлийг арилгах, давтан гаргахгүй байх 1 зөвлөмж өгсөн.

Нийт алдаа зөрчлийн дүн өмнөх оноос 56.3 тэрбум төгрөгөөр өссөн байна. Төсвийн ерөнхийлөн захирагчийн 2021 оны санхүүгийн нэгтгэсэн тайлан, төсвийн гүйцэтгэл болон эрүүл мэндийн даатгалын санхүүгийн тайлан, төсвийн гүйцэтгэлд хязгаарлалттай дүгнэлт өглөө.

Нийгмийн даатгалын сангийн 2021 оны санхүүгийн нэгтгэсэн тайланд 35 санхүүгийн тайлан нэгтгэгдсэнээс 32 байгууллагын санхүүгийн тайланд зөрчилгүй дүгнэлт өгч, 3 байгууллагыг аудитын түүвэрт хамруулсан. Аудитаар нийт 133.1 тэрбум төгрөгийн 120 алдаа зөрчил илрүүлснээс 3.2 тэрбум төгрөгийн 21 алдааг аудитын явцад залруулж 0.1 тэрбум төгрөгийн 9 зөрчилд төлбөрийн акт тогтоож, 117.4 тэрбум төгрөгийн 34 зөрчлийг арилгуулах албан шаардлага хүргүүлж, 12.4 тэрбум өгрөгийн зөрчлийг арилгах, давтан гаргахгүй байх 56 зөвлөмж өгсөн.

Нийт алдаа зөрчлийн дүн өмнөх оноос 97.6 тэрбум төгрөгөөр өссөн байна. Төсвийн ерөнхийлөн захирагчийн 2021 оны санхүүгийн нэгтгэсэн тайлан, төсвийн гүйцэтгэлд хийсэн аудитаар хязгаарлалттай дүгнэлт өгсөн.

Тус Байнгын хорооны харьяа төсвийн ерөнхийлөн захирагчдын санхүүгийн нэгтгэсэн тайлан, төсвийн гүйцэтгэлд хийсэн аудитын дүгнэлтэд үндэслэн цаашид анхаарах дараах асуудлыг танилцуулъя.

Төсвийн ерөнхийлөн захирагчдын эрхлэх асуудлын хүрээний төсөвт байгууллагуудын хөрөнгө, өр төлбөр, орлого, зарлага, төл хөтөлбөр, арга хэмжээ, хөрөнгө оруулалтад мөн Төрийн хэмнэлтийн тухай хуулийн хэрэгжилтийг хангаж ажиллах, төсвийн хөрөнгийг үр ашигтай зарцуулах, хэрэгжилтэд тавих хяналтыг сайжруулах, Худалдан авах ажиллагаа болон Эрүүл мэндийн даатгалын тухай хууль, Шилэн дансны тухай хуулийг бүрэн хэрэгжүүлэх. Гадаадын байгууллагаас хэрэгжүүлж буй төслийн үр дүн, улсын төсвийн хөрөнгө оруулалтаар хэрэгжээгүй он дамжсан төсөл, арга хэмжээний гүйцэтгэлийг хянах, аудитаар өгсөн албан шаардлага, зөвлөмжийн хэрэгжилтийг хангуулах арга хэмжээг авч ажиллах, хөдөлмөр эрхлэлтийн сангийн авлагыг барагдуулах асуудлыг төсвийн ерөнхийлөн захирагч хооронд шийдвэрлэх. Коронавируст халдварт цар тахлын эрсдэлээс хүн амыг хамгаалахад зориулан иргэд, аж ахуйн нэгж, байгууллагаас өгсөн хандив, тусламжийг холбогдох хууль, журмын дагуу бүртгэж, бараа материал, тоног төхөөрөмжийг хуваарилсан тушаал, шийдвэрийн дагуу хоорондын тооцоог тухай бүр үүсгэж, тооцоо нийлсэн актаар баталгаажуулж байх. Төрийн болон орон нутгийн өмчит төрөлжсөн мэргэжлийн эмнэлэг, нэгдсэн эмнэлгийн төлөөлөн удирдах зөвлөлийн үйл ажиллагаанд хяналт тавьж, хариуцлагыг нэмэгдүүлэх талаар хууль эрх зүйн орчныг бий болгож, төлөөлөн удирдах зөвлөл байгуулах ажлыг үе шаттай хэрэгжүүлэх. Анхаарал хандуулсанд баярлалаа.

**М.Оюунчимэг:** Ерөнхий аудитор Занданбат даргад баярлалаа. Монгол Улсын 2021 оны нэгдсэн төсвийн гүйцэтгэл, Засгийн газрын 2021 оны санхүүгийн нэгдсэн тайлан болон аудитын дүгнэлттэй холбогдуулж асуулт асуух гишүүдээ л нэрсээ өгье. Саранчимэг гишүүн нь 5 цагаас хурал удирдах учраас эхлээд асуучих даа тэгэх үү, гишүүд ээ? Саранчимэг гишүүнд микрофоныг өгье. Ундрам гишүүнээр тасаллаа.

**Б.Саранчимэг:** Баярлалаа. Цар тахлын хүнд үед 2021 оны энэ төсвийн гүйцэтгэлийг бид нар хэлэлцэж байгаа. Тэгэхээр энэ төсвийн гүйцэтгэлтэй холбогдуулж бас тодруулж асуух зүйлүүд байна. Улсын төсвийн хөрөнгө оруулалтын энэ зарцуулагдаагүй 107.2 тэрбум төгрөгийн үлдэгдэл гарсан гэж байна. Энэ зарцуулагдаагүй шалтгааны нэг нь газрын асуудал гэсэн байна. Тэгэхээр гол нь одоо ялангуяа нийслэлд сургууль, цэцэрлэг, эмнэлгийн барих гэхээр энэ газрын асуудалтай байна гээд. Тэгээд энэ чинь болохоор анхнаасаа бид нар зураг төсөвтэй газартай юман дээр мөнгө тавих ёстой байтал одоо эргээд энэ, энэ шалтгаанаар энэ мөнгө зарцуулагдаагүй гэж орж ирж байна. Энэ дээр ямар асуудлаас болоод, үнэхээр энэ газрын асуудлаас болж хойшилсон юм уу гэсэн ийм асуулт байна.

Дараагийн асуудал бол энэ төсвийн гүйцэтгэлийн танилцуулга, тоон мэдээллийг бол 2020 онтой харьцуулсан байна. Тэгэхээр бид нар 2020 он, 2021 он гэдэг бол цар тахлын энэ цаг үед яг эргээд 2020 онтойгоо харьцуулах биш 2019 онтойгоо харьцуулбал илүү бодитой гарахгүй юу? Энэ 2021 оны төсвийн гүйцэтгэлд хийсэн энэ аудитын дүгнэлтээр Засгийн газрын 2021 оны төсвийн хэмнэлтийн талаар авах арга хэмжээний тухай 43 дугаар тогтоолын хэрэгжилтийг хангаж ажиллаагүй, ажлаа өгөхгүйгээс энэ 11 тэрбум төгрөгийн зөрчил илэрсэн байна гээд аудит дүгнэлтээ гаргачихсан байна. Тэгэхээр энэ төсвийн сахилга хариуцлага, хяналтын тогтолцоог сайжруулах шаардлагатай гэсэн ийм дүгнэлт гаргасан байгаа. Тэгээд энэнийхээ дагуу яаж бас ажиллаж энэ бас бодитой гэж үзэж байна уу гэсэн ийм асуулт байна.

Саяхан бид нар энэ Төрийн том хэмнэлтийн тухай хууль баталсан. Бүх шатны төсвийн захирагчдын төсвийн хариуцлага, хяналтын тогтолцоог сайжруулах хэрэгтэй гээд байгаа. Тэгээд энэ дээрээ ямар ч үр дүн гарахгүй байна гэж ингэж дүгнэлт гарсан байгаа учраас энэ дээр одоо ямар хариуцлага авах юм бэ?

Цаашдаа ялангуяа энэ 2021 оны төсвийн гүйцэтгэлд эрүүл мэндийн салбар КОВИД-той тэмцэх арга хэмжээнүүдэд зориулсан энэ төсвийн гүйцэтгэлийн талаар бас тодруулмаар байна. Энэ дээр нэг тодорхой хариулт өгөөч ээ. Баярлалаа.

**М.Оюунчимэг:** Аудитор хэн хариулах вэ? 1 дүгээр микрофон, Энхболд дарга.

**Д.Энхболд:** Саранчимэг гишүүний асуултад хариулъя. Аудитын гуравдугаар газрын захирал Энхболд байна. Улсын төсвийн хөрөнгө оруулалтаар Эрүүл мэндийн сайдын багцын 103.9 тэрбум төгрөгийг бол төсвийн ерөнхийлөн захирагчийн барьцаа хөрөнгийн дансанд шилжүүлсэн, байршуулж байгаа. Энэ санхүүжилтийг нь одоогоор олгогдоогүй явж байна.

Боловсрол, соёл, шинжлэх ухааны сайдын багцад бол 80 тэрбум төгрөгийг бол санхүүжилтийг олгогдоогүй, одоо барьцаа хөрөнгийн дансанд байршуулсан байдалтай байна. Энэ төсвийн гүйцэтгэлээрээ олгогдоогүй байгаа. Энэ тус арга хэмжээг хэрэгжихгүй байгаа шалтгаануудын нэг гол асуудал нь бол төсөвлөлтийн шаардлага хангаагүй арга хэмжээнүүдийг батлагдсан байгаа. Тухайлбал энэ дээр бол газрын асуудал шийдэгдээгүй байхад Төсвийн тухай хуульд баталсан байгаа. Ийм 13 арга хэмжээ байна. Энэ дотор бол Хөдөлмөр, нийгмийн хамгааллын сайдын багцад 5, Барилга, хот байгуулалтын сайдад 1, Боловсрол, соёл шинжлэх ухааны сайдад 7 асуудал газрын асуудал шийдэгдээгүй ийм арга хэмжээнүүд байна. Энэнээсээ болоод гүйцэтгэл нь удааширдаг, олон жил дамжиж хугацаа хойшлох ийм асуудал байна.

Мөн хэрэгжээгүй төсөл арга хэмжээний жагсаалтад нийтдээ бол 78 арга хэмжээ орсон. Энэнээс 30 арга хэмжээ нь бол Боловсрол, соёл шинжлэх ухааны сайдын багтсан асуудал байгаа. Энэний 30 асуудлын 8 асуудал нь бол газрын асуудал шийдэгдээгүйгээс болж хэрэгжээгүй, 8 асуудал нь бол худалдан авах ажиллагааг нь зохион байгуулаагүйгээс шийдэгдээгүй, 4 асуудал бол худалдан авах ажиллагааны тендер хүчингүй болсонтой холбоотойгоор хэрэгжээгүй байна. 8 асуудал худалдан авах ажиллагаа нь оройтож зарласнаас болж энэ арга хэмжээ хэрэгжээгүй, 9 асуудал нь гүйцэтгэгчтэй холбоотойгоор, гүйцэтгэгчдийн хариуцлагагүй байдлаас шалтгаалсан ийм арга хэмжээнүүдээс болж төсөл арга хэмжээ удаашрах, хэрэгжихгүй байх ийм нөхцөл бүрдэж байна гэдэг ийм дүгнэлтүүдийг аудитор хийсэн. Та бүхэн улсын төсвийн хөрөнгө оруулалтын тайлангийн 68, 80 дугаар хуудас дээр арга хэмжээ тус бүрээрээ хүснэгтээр дэлгэрэнгүй оруулчихсан байгаа. Тэндээс дэлгэрэнгүй мэдээллийг авч болно.

**М.Оюунчимэг:** Нэмж хариулах хүн байна уу? Саранчимэг гишүүн хариулт болсон уу? 1 минут тодруулъя.

**Б.Саранчимэг:** Та бас нэлээн зүйлүүдээс болохгүй байна гээд ингээд тайлбаруудыг хэллээ. Тэгэхээр энэ хариуцлага, хяналтын тогтолцоог сайжруулахгүй бол үр дүн гарахгүй гээд байгаа, тийм ээ. Тэгэхээр энэ ямар сахилга хариуцлага, төсвийн сахилга хариуцлага нь ямар байгаа вэ гэж үзэж байгаа юм бэ гэсэн, энэ сахилга, хариуцлагын тал дээр нэг дахиад тодруулаад хэлээд өгөөч.

**М.Оюунчимэг:** Яг тодорхой хариулчих. Тийм юмнаас болоод дараа удаа энэ дээр анхаарахгүй бол болохгүй юм байна гээд тодорхой хариулт өг дөө. Энхболд дарга 1 дүгээр микрофон.

**Д.Энхболд:** Төсөвлөлтийн шаардлага хангаагүй, хуулиар батлагдсан төсөл арга хэмжээг худалдан авах ажиллагааг нь цаг хугацаанд нь хэрэгжүүлээгүй энэ асуудлууд дээр төсвийн ерөнхийлөн захирагч нарт бол холбогдох арга хэмжээ авах талаар Монгол Улсын Ерөнхий сайдад зөвлөмж өгсөн. Өмнө нь бол Засгийн газраас гурван удаа төсвийн ерөнхийлөн захирах захирагчдад сахилга хариуцлагыг дээшлүүлэх талаар ийм Засгийн газрын хуралдааны тэмдэглэлээр үүрэг даалгавар, чиглэл өгсөн. Энэ гурван удаагийн үүрэг даалгавар бол гурвуулаа хэрэгжүүлээгүй байгаа гэсэн ийм үр дүнтэй байгаа.

Тийм учраас энэ дээр бол Монгол Улсын Засгийн газар, Ерөнхий сайд бол төсвийн ерөнхийлөн захирагч дээр энэ дээр тусгайлсан чиглэл, бодлого барьж ажиллаач гэдэг зөвлөмжийг Ерөнхий сайдад өгсөн байгаа.

**М.Оюунчимэг:** Чинбүрэн гишүүн асуулт асууя.

**Ж.Чинбүрэн:** Баярлалаа. Бид 2021 оны гүйцэтгэлийн аудитын тайланг сонсож байна. Би энэ эрүүл мэндийн салбартай холбоотой нэг гурван асуулт асууя. Ерөнхий аудитор байхгүй байна тийм ээ? Та бүхэн аудит хийхдээ бид бас энэ эрүүл мэндийн салбарын нэг томоохон, том өөрчлөлт хийсэн нь бол энэ Төлөөлөн удирдах зөвлөлтэй эмнэлгүүд, Төлөөлөн удирдах зөвлөлгүй эмнэлгүүд гэсэн ийм харьцуулах боломж та бүхэнд гарсан. Гүйцэтгэлийн санхүүжилт дээр энэ төлөөлөн удирдах зөвлөлтэй эмнэлгүүд энэ санхүүгийн зөрчлүүд хэр их байв, төлөөлөн удирдах зөвлөлгүй эмнэлгүүд нь хэр байв гэдгийг харьцуулсан харьцуулалтыг нь хэлж өгөөч.

Та бүгдийн нөгөө зөвлөмж дотор төлөөлөн удирдах зөвлөлийг үе шаттайгаар хэрэгжүүлэх нь зүйтэй гэж сая Занданбат дарга хэллээ. Тэгсэн хэрнээ төлөөлөн удирдах зөвлөлд хяналт илүү сайн тавих хэрэгтэй гэсэн бас ийм хоёр зөрчилтэй юм шиг юм сонсогдчихлоо. Тэгэхээр энийгээ нэг тайлбарлаж өгөөч. Яг төлөөлөн удирдах зөвлөлтэй нь илүү байгаа юм уу? Удирдлага маань муу байгаа юм уу?

Хоёр дахь асуулт нь, Эрүүл мэндийн сайд бол 2021 онд энэ үүрэг гүйцэтгэж байгаагүй. Энэнтэй бол холбоогүй байх л даа. Тэгэхдээ нэлээн олон зөрчил энэ 2021 онд байна гэж хэлж байна, тийм ээ, олон зөрчил байна гэж. 2022 оны дүгнэлтийг бид ирэх жил ингээд бас ахиад сонсоод сууна. Тэгэхээр 2022 онд энэ шинээр гүйцэтгэлийн санхүүжилт ороод ирэхлээр давуу тал нь юу гарна гэж та харж байгаа вэ? Энэ олон алдааг та мэдээж анализ дүгнэлт хийсэн байх. Энэ дээрээс 2022 онд бид ийм, ийм зүйл нь илүү гарна гэсэн төсөөллүүд юу байна аа? Энийг нэг яриач.

Гурав дахь нь, бид нар чинь одоо 2021 оноос энэ Эм эмнэлгийн эрсдэлийн хяналтын агентлаг би байгуулсан ажиллаж эхэлсэн. Тэгэхээр энэ Эмийн агентлаг 2020 оноос 2021 онд Монгол Улс дахь эмийн зах зээл дээр эмийн үнэ хэр хяналтад байв, чанар хэр сайн байв? Энэ дээр та бүхэн хэр ажиллаж чадсан бэ? Энэ аудиттай холбоотой энэ гүйцэтгэлтэй холбоотой та бүгдийн дэвшил юу байв гэдгийг хэлээч. Баярлалаа.

**М.Оюунчимэг:** Эхлээд хэн хариулах вэ? Энхболд сайд бол угаасаа 2021 оныход хамаарна шүү дээ. Эрүүл мэндийн сайдынх нь багцад хамааран өөрөө томилогдчихсон байсан. 3 дугаар микрофон, Энхболд сайд.

**С.Энхболд:** Чинбүрэн гишүүний асуултад хариулъя. 2021 оны 1 сард би томилогдсон. Тийм учраас 2021 оны юу бол надтай хамааралтай. 2021 онд бол яалт ч үгүй бас цар тахал нөхцөл байдал хэцүү, яг зарим нэг зүйл бол хууль дүрмийн дагуу явахад бас бэрхшээлтэй талууд байсан. Мөн Улсын онцгой комисс дээр яаралтай бас шийдвэрүүд гарч, энэ журмаар бид нар яаралтай журмаар худалдан авах ийм ажиллагаанууд бол хийгдсэн.

Тийм учраас бас зарим нэг худалдан авалтын юун дээр санхүүгийн зөрчлүүд бол үүссэн. Тэгэхдээ энэ бол бид нар хууль зөрчөөгүй, тэгэхдээ яаралтай журмаар дандаа шууд худалдан авалтын горим руу шилжиж, хугацаа алдахгүй ийм зохицуулалтуудыг бол хийж явсан. Тийм учраас энэ дээр зарим нэг, энэ бол ганцхан Эрүүл мэндийн яаман дээр бас ийм байдал бол үүсээгүй, ялангуяа тухайн эрүүл мэндийн байгууллагууд хүртэл бас өөрсдөө худалдан авалтуудыг хийдэг эм, эмнэлгийн хэрэгслийн нөөцийг бүрдүүлэх ийм шаардлага үүсдэг учраас энэ дээр бас тодорхой хэмжээний тийм шууд худалдан авалт харьцуулалтын худалдан авалтууд бол хийгдсэн байгаа. Тийм учраас энд зарим нэг зүйл дээр бол яалт ч үгүй санхүүгийн тэр шууд худалдан авалт, худалдан авах журам дээр жоохон өөрчлөлтүүд, зөрчлийн юмнууд бол илэрсэн. Энэ дээр бол бид нар 2022 онд бол энэ сахилга батыг бол баримталж ажиллана.

Эмийн асуудал, за ялангуяа энэ дээр Эм, эмнэлгийн хяналт зохицуулалтын газар 2021 оны 1 сараас үйл ажиллагаагаа эхэлсэн. Энд бас хяналтаа тавьж, ялангуяа эмийн үнийн өсөлт дээр онцгой анхаарч ажилласан, нөөц бүрдүүлэлт дээр. Тийм учраас энийг бол илүү, үйл ажиллагааг сайжруулж, ялангуяа ханган нийлүүлэх байгууллагууд дээр илүү хяналтыг тавьж, ялангуяа хил гаалиар орж ирж байгаа эмийн чанар дээр онцгой анхаарч ажиллана гэдгийг бол хэлмээр байна. Ялангуяа 2022 онд бол бид нар харьцангуй он гарснаас хойш нөхцөл байдал бас тайван байна. Тийм учраас бид нар ялангуяа эмийн нөөц, эмийн чанар энэ худалдан авах үйл ажиллагааны зөв дээр бол хууль дүрмийн дагуу явж байгаа гэж хэлмээр байна.

**М.Оюунчимэг:** Аудитын газар. Сая Чинбүрэн гишүүн саяын энэ бид хууль зөрчөөгүй л шууд худалдан авалтын горимоор хийчих бүрэн бололцоотой, бараг л сая энэ алдаа зөрчил бол үгүй гэж хэлж байна шүү дээ. Тийм үндэслэлтэй юу? Хууль зүйн тийм үндэслэл байгаа юу? Аудитын нь дүгнэлт. Аудитынхан хариул даа. 2 дугаар микрофон. Та бүхний энэ гаргасан алдаа, зөрчил бол биш, зөрчил алдаа биш ээ. Ингэх бол хууль зүйн үндэслэл байгаа шууд горим руу шилжээд гээд ярьж байна шүү дээ. Тийм үндэслэл байгаа юм уу?

**Ц.Наранчимэг:** Төрийн болон орон нутгийн өмчийн тухай хуулийн худалдан авах ажиллагааны төсөв захирагч бүр мөрдөж ажиллах ёстой байгаа. Энэ дээр аудитын байгууллага энэ нийцэл талаас нь санхүүгийн тайлангийн аудит дээр нэмэх нь, эзэл гүйцэтгэлийн аудитыг нийцэл талаас нь, хууль эрх зүйн талаас нь зөрчигдөөд байгаа асуудал, сайжруулах асуудал бүрийг аудитын тайлан бүрд тусгаж өгч байгаа.

Саяын Чинбүрэн гишүүний асуусан асуултад төлөөлөн удирдах зөвлөлтэй бол гурван эмнэлэг байгаа. Эрүүл мэндийн тусламж үйлчилгээ гүйцэтгэлээр санхүүжих тогтолцоонд шилжсэнээр төсвийн санхүүжилт, орлогын хэмжээ бол нэмэгдсэн байгаа. Гүйцэтгэл, санхүүжилт олгосноор санхүүжих эх үүсвэр бол 2.1 дахин, зардал бол 2.8 дахин нэмэгдсэн байна гэсэн аудит бол дүгнэлтдээ оруулж өгсөн байгаа.

Одоо бид аудитын байгууллага юуг зөвлөж байна вэ гэхээр эрүүл мэндийн тусламж үйлчилгээ гүйцэтгэх дээр санхүүжих тогтолцоонд шилжсэн байгууллагуудын төсвийн төлөвлөлт, зарцуулалт тайлагналтай холбоотой нэгдсэн журам зааврыг бол батлаагүй зарцуулан тавих хяналт бол хангалтгүй байна гэж дүгнэж байгаа. Энэ дээр нэгдсэн дүрэм зааврыг нь баталж өгч энэ дээр тавих хяналтынхаа тогтолцоог бас сайжруулах шаардлагатай байна.

Эмнэлгүүд маань нэг худалдан авагчийн тогтолцоонд буюу гүйцэтгэлээр санхүүжилт аваад Төлөөлөн удирдах зөвлөлтэй болоод явчих юм бол эмнэлгийн бас дотоод үйл ажиллагаа, санхүүжилт сайжрах хандлага бол байна гэдгийг аудитын байгууллагаас дүгнэж байгаа. Ер нь энэ байгууллагууд дээр маань дотоод хяналтын тогтолцоогоо сайжруулах талаар бүх төсвийн ерөнхийлөн захирагч бүрд Монгол Улсын Ерөнхий аудитор албан шаардлагыг хүргүүлсэн байгаа. Тийм учраас Улсын Их Хуралд дотоод улсын секторын дотоод хяналтын үйл ажиллагааг сайжруулах хууль эрх зүйн орчинтой болгож өгөөч гэдэг асуудлыг Улсын Их Хуралд толилуулсан байгаа.

**М.Оюунчимэг:** Чинбүрэн гишүүн тодруулъя, 1 минут.

**Ж.Чинбүрэн:** Энхболд сайдаас бүр яг өөрөө одоо хариуцаж байсан учраас бүр асуулт гүнзгий болъё. Энэ олон зөрчил дотроос энэ олон зөрчил байна гээд байна шүү дээ. Тэгэхдээ энэ бол өөрөө бараг хууль зөрчөөгүй КОВИД-ын нөхцөл байдалтай холбоотойгоор шууд худалдан авалт хийсэн гэсэн тайлбар хэлээд байна. Аудитаас сая Байнгын хорооны даргын асуусан асуултад юу гэж хариулсныг нь би ойлгосонгүй. Зөрчсөн юм уу? Зөрчсөн зөрчөөгүй юм уу?

Тэгээд энэ дээр чинь ингээд байна л даа. Та аудитаас өгсөн юун дээр бол 16 байгууллага бүр сөрөг дүгнэлт авсан юм байна шүү дээ. Эрүүл мэндийн яамны харьяа 16 байгууллага сөрөг дүгнэлт авсан гээд байгаа шүү дээ. Тэгэхээр бид энэ дээр нэг тийм тодорхой зүйлүүдийг бас ярьчихмаар санагдаад байх юм. Энхболд сайд аа, тийм тийм, тийм зөрчил гарсан, энийг 2022 онд бид ийм болж байгаа учраас энэ өөрчлөлтүүд гарахгүй болно ч гэдэг юм уу, эсхүл одоо КОВИД-ын нөхцөл байдалтай бид шуурхай ажиллаж байсан, ийм юм.

**М.Оюунчимэг:**  Аудитынх нь яг тодорхой хариулт өгөөрэй. Тэгж болохгүй л дээ. Бүх юмыг КОВИД руу чихээд. Одоо алдаа зөрчил гаргах нь шууд худалдан авалт хийх дгүй л ард алдаа зөрчил гаргаж болно гэсэн үг юм уу, Энхболд сайд аа? Тэгэхээр ийм байж болохгүй л дээ. Өмнөх оноосоо алдаа зөрчил чинь бүр Эрүүл мэндийн салбарт хэд хэд хэдэн газар нь өсчихсөн байгаад байхад энэ бол хуулийн дагуу алдаа зөрчил гаргасан гээд хуулийн дагуу гаргах алдаа зөрчил гэж бас байх уу. Аудитынхаа эндээ хариулт өг дөө. Энэ алдаа зөрчил нь алдаа зөрчил мөн юм уу, үгүй юм уу? 2 дугаар микрофон.

**Ц.Наранчимэг:** Эрүүл мэндийн сайдын эрхлэх асуудлын хүрээний байгууллагуудаас 16 байгууллага бол хязгаарлалттай санал дүгнэлтийг авсан байгаа. Хязгаарлалттай санал дүгнэлт гэдэг маань тухайн одоо салбарт байгаа буюу ирээдүйд бий болох эрсдэлийг аудит одоо энэ асуудлаар хязгаарлаж байна шүү. Та бүхэн энэ дээрээ анхаараарай, хойшид алдаагаа засаарай гэсэн ийм дүгнэлтийг өгч байгаа.

Сөрөг дүгнэлтийг бол 6 байгууллага авсан байгаа. Энэ дээр Багахангай дүүргийн эрүүл мэндийн төв, Нийслэлийн эрүүл мэндийн газар, Уламжлалт анагаах ухаан, элэг судлалын клиникийн төв, Хүрээ амаржих газар, Өмнөговь аймгийн бүс 8 оношилгооны төв гэсэн ийм газрууд бол сөрөг дүгнэлтийг авсан байгаа. Сөрөг дүгнэлт авсан тохиолдолд бол Монгол Улсын Ерөнхий аудитор томилдог эрх бүхий албан тушаалтанд хариуцлага тооцох албан шаардлагыг хүргүүлдэг байгаа. Эрүүл мэндийн салбарын алдаа зөрчил.

**М.Оюунчимэг:** 2 дугаар микрофон, маш тодорхой товч хариулаарай.

**Ц.Наранчимэг:** КОВИД-19 цар тахлын үед олон улсын байгууллага болон бусад хандиваар ирсэн хөрөнгийн бүртгэлтэй асуудал, бүртгэл, тайлагналтай холбоотой асуудал бол гол зөрчлийг эзэлж байгаа. Мөн түрүүн манай Энхболд дарга хариулсан хөрөнгө оруулалтын арга хэмжээний асуудлууд бол байгаад байгаа. Сөрөг дүгнэлт авсан эдгээр байгууллагуудын тоо нэмэгдсэн нь өмнөх оноос Эрүүл мэндийн сайдын санхүүгийн тайлангийн аудитаар өгсөн алдаа зөрчил нэмэгдэхэд бол нөлөөлсөн. Эдгээр байгууллагуудын илэрсэн алдааг хавсралтаар Чинбүрэн гишүүнд хүргүүлж болно.

**М.Оюунчимэг:** Баярсайхан гишүүн.

**Б.Баярсайхан:** Баярлалаа. Бид чинь сүүлийн хоёр жил бүхнийг КОВИД-д зарцуулаад эрүүл мэндийн салбарт бол бараг л хэлсэн, хүссэн бол төсвийг баталж өгсөн. Тэгэхдээ энэ аудитын дүгнэлтийг харахад бол их л том том тоонууд харагдаад байх юм, эрүүл мэндийн сайд аа?

Таны ерөнхийлөн захирагчийн хувьд 2021 оны санхүүгийн нэгдсэн тайлангаар нийтдээ 561.2 тэрбум төгрөгийн 635 алдаа. Үүнийг шалгалтын явцад засаад засаад нийт алдаа нь өмнөх оныхоос 192.2 тэрбум төгрөгөөр өссөн. Эрүүл мэндийн сангийн даатгалын сангийнх нь аа алдаа нь болохоор 315 төгрөгийн алдаа. Ингээд өмнөх оныхоосоо 56.3 тэрбум төгрөгөөр өссөн нийгмийн даатгалын сан нь болохоор нийт алдаа зөрчил нь өмнөх оныхоос 97.6 тэрбум төгрөгөөр өссөн, нийтдээ 133.1 тэрбум төгрөгийн 120 алдаа зөрчил гээд. Ийм их тэрбум тэрбумаар нь яагаад ийм алдаанд орчхов оо? Энэнд юу нөлөөлж байна? Энэнд миний хэлээд байдаг иргэдийн эрүүл мэндийн боловсролыг дээшлүүлэх, нийтийн эрүүл мэндийг хамгаалах чиглэл дээр 2021 онд яг хэдэн төгрөг батлагдаж, хэдэн төгрөг зарцуулагдсан бэ? Үр дүн нь юу байсан бэ гэдэг асуултыг асууя.

Хоёрдугаарт энэ өнгөрөгч 2021 онд Завхан аймгийн Улиастай суманд байрлах 903 метр квадрат талбай бүхий уламжлалт анагаах ухааны эмнэлгийн хуучин барилгыг 500 сая төгрөгөөр худалдан авах гэрээ байгуулаад худалдаж авсан юм байна. Энэ нь 1970 оны орчимд ашиглалтад орж байсан нэг давхар модон ханатай модон хучилттай шувуу нуруу нь төмөр дээвэртэй. Үндсэндээ бол барилгын чанар бол муу, ашиглалтын хугацаа нь дууссан шахуу барилга юм байна. Тэгээд энийг та мэдэж байгаа юу? Энэ 500 сая төгрөгийн үнэ хүрэхээр байсан уу? Сангийн сайдын 2018 оны 207 дугаар тушаалыг мөрдлөг болгон ажиллаагүй гэж Монгол Улсын хөрөнгийн үнэлгээний тухай хууль үнэлгээний олон улсын стандартыг мөрдөөгүй гэсэн ийм аудитын дүгнэлт гарсан байх юм. Энэ дээр та нэг хариулт өгөөч?

Гуравдугаарт нь энэ хэлэлцэж байгаа асуудалтай нэг их холбоогүй ч биш. 5 сарын 1-нээс иргэдийг эрүүл мэндийн урьдчилан сэргийлэх үзлэгт хамрагдаж байгаа. Энэ үзлэг бол чанар муутай явагдаад байна. Нарийн шинжилгээнүүд хийгдэхгүй байна. Ажлын үр дүн бага байна гэсэн ийм гомдлууд бол ирж байгаа. Энэ дөрвөн асуултад тодорхой хариулт авъя.

**М.Оюунчимэг:** Энхболд сайд, 3 дугаар микрофон.

**С.Энхболд:** Баярсайхан гишүүний асуултад хариулъя. Эрүүл мэндийн даатгалын сан 300 гаран тэрбумаар зөрчил илэрсэн гэж байна. Энэ манай 2021 оны төсөвт анхнаасаа КОВИД-ын тусламж үйлчилгээний тарьф төсвийг бол суулгаагүй байсан. Тийм учраас 2021 оны нийт КОВИД-ын санхүүжилт 567 төгрөгийн үйлчилгээний төсөв гарсан байгаа. Үүнээс гурван 300 гаран тэрбум төгрөгийг бол 2021 онд санхүүжүүлсэн, үлдсэн төлбөрийг бол 2022 оны төсвөөс санхүүжүүлж байгаа. Энэ дээр даатгалын сан дээр гарч байгаа зөрчил бол яг энэтэй холбоотой.

Хоёрт, Завхан аймгийн тэр дээр төрийн нарийн бичгийн дарга нэмээд хариулах байх. Тэр худалдан авсан үйл ажиллагаа нь гээд. Энэ дээр бол надад нарийн мэдээлэл алга байна. Төрийн нарийн бичгийн дарга хариулах байх.

Гуравт, 5 сарын 1-нээс эхлээд явж байгаа бүх хүн амыг урьдчилан сэргийлэх үзлэгт хамрагдаж байгаа, энэ бол бид нар 2018 онд энэ урьдчилан сэргийлэх үзлэгийг бол анх зохион байгуулж байсан. Тэр үед бол бас харьцангуй н шинжилгээний нэр төрөл цөөн бас насны багц нь гурван насны багцаар хийдэг ийм шинжилгээг хийдэг байсан бол бид нар энэ жил бас шинжилгээний нийт төрлийг бол нэмэгдүүлж зургаан насны багцаар хийж байгаа. Энийг бид нар яг ямар төлөвлөлтөөр хийсэн гэхээр манай улсад зонхилон тохиолдож байгаа өвчлөл рүү чиглэсэн байдлаар зургаан насны багцыг ангилсан. Энэнээс хамаараад шинжилгээний нэр төрөл бас өөр байгаа. 18-аас дээш насанд бол 12-19 нэр төрлийн шинжилгээ хийж байгаа. Энэ бол бусад орны хийж байгаа шинжилгээнүүдээс харьцуулах юм бол харьцангуй нэр төрөл олон байгаа.

Дээрээс нь бид нар 0-17 насны хүүхдэд 5-6 нэр төрлийн шинжилгээ хийж байгаа. Энэ үйл ажиллагаа өнөөдрийн байдлаар 220 мянга орчим хүнд хийгдэж байна. Эмнэлгүүдийн эрүүл мэндийн байгууллагуудын хүчин чадлаас хамаарч бид нар бас энэ хуваарилалтуудыг бол хийж байгаа. Өдөрт 40-60 хүнийг нэг эмнэлэгт оногдохоор зохион байгуулж энэ урьдчилан сэргийлэх үзлэгийг бол зохион байгуулж байгаа. Энэ чинь бас харьцангуй үр дүнгүүд гарч байна гэж үзэж байгаа бид нар. Энэ дээрээс тулгуурлаад манай улс бүсчлээд маш том эрүүл мэндийн биг дата үүснэ. Энэтэй холбоотой дараагийн нийтийн эрүүл мэндийн бодлого тодорхойлоход бас нэлээн томоохон өөрчлөлт шийдвэрүүдийг гаргахад энэ шинжилгээний маань ач холбогдол оршино.

2021 онд бид нар нийтийн эрүүл мэндэд чиглэсэн хэдэн төгрөг зарцуулсан бэ гэж байна. Бид нар 2021 онд бид говда нөхцөл байдалтай байсан учраас дийлэнх нийтийн эрүүл мэндийн зарцуулах төсвийг бол ялангуяа энэ вакцинжуулалт нөлөөллийн ажил, вакцины ач холбогдлыг ойлгуулах, ялангуяа ард иргэдэд тусламж үйлчилгээг илүү ойртуулах чиглэл рүү төсөв хөрөнгүүдийг зарцуулсан. Гэхдээ эрүүл мэндийн дэмжих сан дээр байдаг 3 тэрбум төгрөгийг бол бид нар энэ төсөл хөтөлбөртөө бол зарцуулаад явсан. Энд чинь бас тодорхой нийтийн эрүүл мэнд рүү чиглэсэн, санхүүжилтүүдийг бол энэнээс дийлэнх хувь нь хийгдээд явж байгаа.

**М.Оюунчимэг:** 2 дугаар микрофон, Эрдэмбилиг дарга.

**Ц.Эрдэмбилэг:** Эрүүл мэндийн яамны Төрийн нарийн бичгийн дарга Эрдэмбилэг. Баярсайхан гишүүний хоёр дахь асуултад хариулъя. Завхан аймагт болбол уламжлалтын чиглэлийн тийм хуучин барилгыг бол орон нутгийн төсвөөр худалдаж авсан байгаа. Эрүүл мэндийн сайдын болон улсын төсвөөс бол ийм худалдан авалт бол хийгээгүй ээ.

**М.Оюунчимэг:** Баярсайхан гишүүн тодотгоё.

**Б.Баярсайхан:** Энхболд сайд аа, энэ таны яг эрхлэх асуудлын хүрээнд аудитын зөрчил чинь өмнөх оныхоосоо 192.2 тэрбум төгрөгөөр өсчихөөд байна шүү дээ. Тэгээд эрүүл мэндийн сангийн зардал чинь 56.3 тэрбум төгрөгөөр зөвхөн алдаа нь гээд байна шүү дээ тэ. Нийгмийн даатгалын сан 97.6 тэрбум төгрөг өссөн байна гээд. Энэний задаргааг нь та нэг тоймлоод хэлээч. Дийлэнх нь, ихэнх нь гээд ингээд тодорхойгүй явчхаад байна л даа. Таны үгэн дотор. Тэгээд энэ мөнгө, энэ алдагдал нь хэзээ юугаар нөхөгдөх юм, энэ олон зуун тэрбум төгрөгүүд чинь? Энэ хохирлыг яаж хэн барагдуулах юм?

**М.Оюунчимэг:** Хэн хариулах вэ? Зоригт дарга. Маш тодорхой гурван асуулт асуухад товч, товч хариулаад байх юм. Саяхынх бол Эрүүл мэндийн сайдын багцтай холбоотой, Эрүүл мэндийн даатгалын ерөнхий газраас дарга нь байхгүй. Яагаад ийм чухал үе дарга нь алга болчихдог юм. Тэгээд бүх асуудал чинь бас эрүүл мэндийн даатгалын санхүүжилттэй холбоотой бас гараад байна шүү дээ. Бямбасүрэн дарга ийм болохоор алга болчхоод байна шүү дээ, та нар Энхболд сайд аа. Хэн хариулах вэ? 2 дугаар микрофон, өөрийгөө танилцуулаад.

**Ч.Гантөмөр:** Эрүүл мэндийн даатгалын Санхүү бүртгэлийн хэлтсийн дарга Гантөмөр байна. Баярсайхан гишүүний асуултад хариулъя. Нийтдээ 313 тэрбум төгрөгийн зөрчилтэй гэж үзсэн. Энд бол 264.5 тэрбум төгрөг бол КОВИД-той холбоотой байгууллагуудад өглөг үүсэн байгаа. Энийг бол Аудитын хуулиараа юу материаллаг гэж үздэг учраас аа энэ нэг албан шаардлага өгсөн. Ийм л юм байгаа. Энэ 264.5-ыг бол он гараад 1 сарын 3-нд бол бүх өглөг өгсөн байгаа.

**М.Оюунчимэг:** КОВИД руу чихэхгүй. Яг ямар үндэслэлээр хаана ямар зөрчил, ямар худалдан авалтаас ингэж зөрчил гарах юм бэ гэдгийг хэлчих дээ. Наадах чинь ойлгогдохгүй. 2 дугаар микрофон өгөөрэй, 1 минут.

**Ч.Гантөмөр:** Энэ нь бол эрүүл мэндийн байгууллагад өгөх ёстой өглөг. Манай нийт төсөв бол 1.2 их наядаар батлагдсан байгаа. Энэ гүйцэтгэх бол 1.4 их наяд гарсан. Энэнээс шалтгаалаад 264 тэрбум төгрөгийн өглөг үүссэнээс Аудитын тухай хуулиар бол нийт материаллаг хэмжээ өндөр байгаа учраас үүнийг албан шаардлага өгч өгсөн нь, энэ зөрчил гэж үзсэн байгаа. Энэ зөрчлийг бол 1 сарын 3-ны дотор өглөгийг эрүүл мэндийн байгууллагад өгсөн, зөрчлийг арилгасан гэж үзэж болно.

**М.Оюунчимэг:** Аудитын газар яг зөрчлийг үүсгэсэн. Тэгээд энэ зөв юм уу, сая ярьж байгаа? Зоригт дарга хариулах уу, нийгмийн даатгалаас. 2 дугаар микрофон, Наранчимэг дарга.

**Ц.Наранчимэг:** Эрүүл мэндийн даатгалын байгууллагад төрийн болон хувийн хэвшлийн эмнэлэг, эрүүл мэндийн байгууллагуудын нэг худалдан авагчийн тогтолцоонд шилжсэнтэй холбогдуулаад бид санхүүгийн тайланг баталгаажуулж байгаа учраас санхүүгийн тайлан дээр байгаа тоо, өглөг авлагыг төсөв захирагч хуулиараа өглөг үүсгэхгүй байх ёстой. Ингээд 264.5 тэрбум төгрөгийн өглөгийг үүсгэсэн байгаа. Мөн аймаг, дүүргийн тусламж үйлчилгээний чанарыг сайжруулахад шаардлагатай тоног төхөөрөмжийг худалдаж авахад 40.2 сая төгрөгийн зардлыг эрүүл мэндийн даатгалын сангийн хөрөнгөөс зарцуулсан байгаа, төвлөрүүлсэн байгаа.

Мөн эрүүл мэндийн даатгалын сангийн орлогын 10 хүртэл хувь дээр эрсдэлийн сан байгуулах ёстой байгаа. Энэ дээр бас эрсдэлийн сан байгуулаагүй байгаа нь хуульд нийцэхгүй байна гэсэн ийм алдаа зөрчлүүдийг гаргасан байгаа.

**М.Оюунчимэг:** Зайлшгүй гэвэл 1 минут тодотгож болно шүү. Зоригт дарга дараа нь хариулаарай. Баярсайхан гишүүний микрофоныг 1 минут нэмж өгье.

**Б.Баярсайхан:** Асуултдаа яг тодорхой хариулт авмаар байна аа, Энхболд сайд аа. Хэчнээн зуун тэрбум төгрөгийн алдагдал ингээд гараад бараг хүн цочихоор ийм тоо, аудитын дүгнэлт гарчихсан байхад. Дээрээс нь жил дараалаад дандаа сөрөг дүгнэлттэй. Тэгээд энэ сөрөг дүгнэлт, хязгаарлалттай дүгнэлт аваад байгаа энэ албан тушаалтнууд ямар хариуцлага хүлээх вэ? Та төсвийн ерөнхийлөн захирагчийн хувьд өөрөө та ямар хариуцлага хүлээх вэ? Өчнөөн зуун тэрбум төгрөгийн энэ алдагдлыг хэн нөхөх вэ? Яаж нөхөх вэ? Энэ дээр маш тодорхой энэ гурван байгууллага нэг хариулаад өгөөч.

**М.Оюунчимэг:** Эрүүл мэндийн яамны харьяа дөрвөн байгууллага, бүсийн оношилгоо, эмчилгээний төв болон бусад хувийн хэвшлээс нэг байгууллага, нийслэлийн эрүүл мэндийн газрын харьяа нэг байгууллага сөрөг дүгнэлт гаргасан байгаа. Энэ байгууллагуудын эрүүл мэндийн яамны харьяа байгууллагын удирдлагуудад бол бид нар сануулах арга хэмжээ авсан байгаа. Бусад босоо тогтолцоотой хувийн хэвшил болон нийслэлийн эрүүл мэндийн харьяа байгууллагууд руу саналыг явуулсан байгаа, тодорхой арга хэмжээ ав гэж.

Төсвийн ерөнхийлөн захирагчийн хувьд тэрийг бол Засгийн газар дээр тусгайлан шийдэх байх. Бид нар мэдээж цаашид энэ алдаа зөрчил, санхүүгийн зөрчил энэ бүртгэлийн юун дээр бол тодорхой ажлуудыг хийгээд эхэлсэн байгаа.

**М.Оюунчимэг:** 7 дугаар микрофон, Зоригт дарга.

**Д.Зоригт:** Нийгмийн даатгалын ерөнхий газар, Зоригт Баярсайхан гишүүний асуултад хариулъя. Аудитын дүгнэлтээр 133 тэрбум төгрөгийн алдаа зөрчил гэж гарсан байгаа. Энийг задаргаагаар нь хэлье. Ер нь бол нийтдээ манай 35 нэгж нийгмийн даатгалын байгууллага бол үйл ажиллагааны хувьд бол бүгдээрээ зөрчилгүй дүгнэлт авсан. Энэ бол сан дээр. Энэ 133 тэрбумаас 2021 оны яг жилийн эцсийн байдлаар нь 85 тэрбум төгрөг нь Капитал банкнаас авах авлага бичигдсэн байгаа. Авах ёстой гэдэг байдлаар 85 тэрбум нь. 27 тэрбум нь бол Чингис хаан банкнаас авах хугацаандаа төлөгдөөгүй байсан авлагыг оруулсан байгаа. Ингээд 18 тэрбум төгрөг бол аж ахуйн нэгж байгууллагуудаас авах шимтгэлийн авлага ингэж орсон байгаа. Сүүлийн ер нь КОВИД-ын үед аж ахуйн нэгж байгууллагууд шимтгэл, манай авлага улам нэмэгдэж байгаа. Ингээд ер нь 133 тэрбумаар ийм задаргаатай байгаа.

**М.Оюунчимэг:** 265 тэрбумын зөрчил дээр задаргааг нь сонсъё гэсэн байна. Хэн хариулах вэ? Аудит хариул даа. Юу, юун дээр ийм зөрчил гарсан юм гээд. 2 дугаар микрофон.

**Ц.Наранчимэг:** Эрүүл мэндийн даатгалын сангаас санхүүждэг эмнэлгүүдэд өгөх ёстой өглөгүүдийн тооцоолол байгаа. Хавсралтаар хүргүүлье. Манай байгууллагаас хязгаарлалттай санал дүгнэлт авсан тохиолдолд бол Төрийн аудитын тухай хуулиар хариуцлага тооцдог ийм тогтолцоог шинэ хуулиар байхгүй болсон. Сөрөг дүгнэлт авбал хариуцлага тооцохыг төсөв захирагчид хүргүүлдэг. Татгалзсан дүгнэлт авах юм бол ажлаас халах саналыг хүргэдэг ийм хуультай болсон байгаа.

Эрүүл мэндийн салбарын төлбөр зөрчил илрээд байгаа нь нэгдүгээрт санхүү, бүртгэлийн ажилтнуудын тогтвор суурьшилтай ажиллах эрүүл мэндийн салбарын энэ асуудлууд байгаад байгаа. Энэ дээр бүртгэлтэй холбоотой санхүүгийн бүртгэл тайлагнал, тайлан балансаа гаргалттай холбоотой алдаанууд бол нэлээдгүй хувийг бас эзэлж байгаа.

**М.Оюунчимэг:** Дараа нь нэмж хариулна шүү. Ер нь Аудитын газрынхан ч гэсэн тэд сөрөг хэрвээ гарсан бол ямар зөрчил гээд, та нар өөрсдөө чадахгүй бол бид нар та нарын өмнөөс тэр хариуцлага нь ямар байна, хамтраад хийхгүй бол зүгээр нэг дүгнэлт гаргадаг. Тэгээд хуулиар ийм болсон, тийм болсон гээд сууж байж болохгүй шүү. Сандаг-Очир гэсэн асуулт асууя.

**Ц.Сандаг-Очир:** Хөдөлмөр, нийгмийн хамгааллын яам, Эрүүл мэндийн яам хоёр аудитын энэ дүгнэлтийг хүлээн зөвшөөрч байгаа юу гэдэгт нэгд асууя. Та бүхэн тус тусдаа бас хариулт өгнө биз дээ. Хоёрт, би бас орон нутагт төсвийн ерөнхийлөн захирагч байсан хүний хувьд бас ойлгоно л доо, зовлонг. Ингээд мэдэхгүй улсууд бол энэ тайлан балансыг хараад дүгнэлтийг хараад энэ татвар төлөгчдийн мөнгө санхүүгийн сахилга бат, хэдэн арван тэрбум төгрөгөөр ингээд яригдаад ийм сахилга батгүй, ийм санхүүгийн зөрчилтэй ажилладаг юм байна гэж энд харахаар байгаа юм. Тэгээд нөгөө энэ татвар төлөгчдийн баялаг бүтээгчдийн мөнгө, энэ татвар, нийгмийн даатгалын шимтгэлийн мөнгө ингэж үргүй зарцуулагдаж байна гэж ингэж ойлгохоор байгаа юм.

Тэгэхээр энэ Аудитын ерөнхий газар энэ дээр цаашдаа ер нь энэ шалгалтаа яг та бүхний гаргаад байгаа энэ мөнгөн дүнг дотор нь бас ялгамаар юм шиг санагддаг юм надад. Наад та бүхний олон тэрбум зуун тэрбум төгрөгийн чинь санхүүгийн зөрчил гэж яриад байгаа чинь дийлэнх болох бараг 70, 80 хувь, 90 хувь нь бараг зүгээр л нэг санхүүгийн анхан шатны баримтын бүртгэл дутуу, гар хөлийн үсэг дутуу гээд, бичилтийн алдаа тэр гэх мэтчилэн дийлэнх болгон тийм юм байдаг шүү дээ, яг үнэнийг хэлэхэд амьдрал дээр.

Харин та бүхэн яг юуг тодруулах вэ гэхээр яг эрх мэдэл албан тушаалаа хэтрүүлсэн байж болзошгүй, залилан шамшиглал хийсэн байж болзошгүй ийм зүйлүүдээ л та бүхэн ялгаж тодруулж энэ дүгнэлтдээ яримаар байгаа юм. Тэгэхгүй бол ер нь о ингээд хувийн хэвшлийнхэн тэр татвар төлөгч, нийгмийн даатгалын шимтгэл төлөгч нар сонсвол ер нь хэн ч уур хөдлөхөөр байхгүй юу. Ийм их олон тэрбум төгрөгийн зөрчил дутагдал гаргачихлаа гэж. Энийг цаашдаа ялах тал дээрээ та бүхэн бас юу боддог юм. Энэ аудитын газар ер нь цаашдаа ялгаж болохгүй юу? Энийг ингээд залруулж болох, энэ бол асуудал нь ийм, энэ нь бол ийм санхүүгийн сахилга бат зөрчсөн үнэхээр цаашдаа холбогдох газруудаар нь шалгуулах ч гэдэг юм уу.

Түрүүн нэг байгууллага дүгнэлт гаргах боломжгүй хүртэл нэг байгууллага байж байлаа шүү дээ. Тэгээд тухайн байгууллагын даргыг нь албан тушаалаас нь чөлөөлөөд холбогдох газраар нь шалгуулна. Энэ бол өөрөө яг санхүүгийн сахилга бат. Яг энэ асуудлыг шалгах ёстой юм нь энэ байхгүй юу. Энэ шалгалт аудитын шалгалт ийм юмыг л гол нь тодруулж харуулах ёстой юм байгаа юм. Тэрнээс бол 2020, 2021 он КОВИД-ын нөхцөл байдал, Эрүүл мэндийн яам яах юм? Хуульд баригдаад ингээд тендер зарлаад хугацаа хожоод ингээд алдаад сууж байх юм уу? Өдөр, хоногоор яригдаж байсан эрүүл мэндийн худалдан авалт, эм тарианы хүрэлцээ хангамжийн асуудлыг ярих гэхээр нөгөө хуулийн хүрээнд Тендерийн хууль бариад 30 хоног зарлаад сууж байх юм уу гэдэг л. Яг амьдрал дээр бол ийм юм зөндөө байгаа. Энэ нь өөрөө эргээд санхүүгийн зөрчил болоод гарч ирж байна гээд сая тайлбарлаад байна шүү дээ. Энийг ялгах юман дээр цаашдаа анхаарах ёстой юм байна. Энэ дээр одоо аудитын байгууллага юу гэж үзэж байна вэ гэж.

Гуравт, Сангийн яамнаас асуумаар байна. Та бүхэн жил жилийн төсөв батлахад үнэхээр харам, үнэхээр нөгөө тал дугуйны үлгэр шиг байгаа төсөв ингээд үнэхээр одоо батлахдаа асуудал болдог. Одоо харин тэр та бүхний үнэхээр одоо хэмнэж гэдэг юм уу, бүх зүйлд нь зарцуулчхаж тааруулах гэж тохируулах гэж ингэж баталсан төсвийг чинь гүйцэтгэл хамгийн чухал юмыг одоо ярьж байгаа байхгүй юу. Та бүхний 2020 онд, 2021 онд баталсан төсвийн чинь гүйцэтгэлийг одоо ярьж байна шүү дээ энд.

Эрүүл мэндийн яам та бүхний өгсөн төсвийг яаж үр дүнтэйзарцуулж байна? Та бүхэн нэгд төсвийн хуваарилалтыг төлөвлөлтийг ярихаас гадна нөгөө талаас санхүүгийн сахилга батын асуудлаа хянах, шалгах зөвлөх ийм одоо чиг үүрэгтэй гэж бодож байна. Энэ дээр энэ хоёр яам чинь манай Нийгмийн бодлогын байнгын хорооны хоёр гол яам. Энэ дээр та бүхэн юу гэж үзэж байна? Санхүүгийн хэр үр дүнтэй ажилласан байна гэж үзэж байна, Сангийн яам? Эхлээд Жавхлан сайд. Дараа нь асуултад тодорхой хариулна шүү. Жавхлан сайдын микрофоныг өгье.

**Б.Жавхлан:** Сандаг-Очир гишүүний асуултад хариулъя. 2021 он бол амаргүй жил байсан. Бид нар ялангуяа 2021 оныг бид нар яаж давсан, ямар хүнд байсныг манайхан их амархан мартах юм. Бид нар 2021 онд бидэнд хүний амь чухал байсан. Хүний амь чухал байсан. Эрүүл мэндийн салбарт бид яаж нэг өвчтөнийг ч гэсэн бүрэн эмчилгээг нь хийгээд эрүүл болгоод гэр оронд нь ингэж хүлээлгэж өгөх вэ гэдэг ийм зорилго нэгд тавьж ажилласан.

Энхболд сайд бид хоёр яг жилийн өмнө таван сард нэг тушаал гаргаад, дараагийн зардлаа бол хоёр, гуравт тавьсан. Яаж энэ КОВИД-оор өвчилсөн өвчтөнүүдийг коридорт хэвтүүлчихгүй эмнэлэгт очиход нь ингээд хаалттай эмнэлэг биш тосож аваад орыг нь гаргаад ингээд хэвтүүлэх үү, яаж энэ орыг нь хүргэх вэ гэдэг ийм зорилгоо нэгд тавиад ингээд тарифыг баталж байсан. Энэний үр дүнд эрүүл мэндийн салбарын КОВИД-оор өвчлөгсдийг хүлээж авах бүрэн боломж бүрэн ороо дэлгэж тавьсан. Хувийн секторууд ч нэмэгдэж энэ дээрээ ороод. Тэгж байж бид нар Монголын ард түмнийг КОВИД-ын хүнд нөхцөл байдлаас авч гарах энэ асуудлуудаа шийдсэн, орны асуудлыг шийдсэн эмнэлгийн хүртээмжийг шийдсэн.

Харин үр дүн нь яасан бэ гэвэл зардал хэтэрсэн. Хэтэрсэн шүү дээ. Эрүүл мэндийн даатгалын сангийн зардлаа бид нар арайхийж хүргэсэн. Он дамжуулж байж нэг юм хүргэсэн байхгүй юу. Харин үр дүнд нь бид нар өнөөдөр Дэлхийн эрүүл мэндийн байгууллагаас хамгийн хүн амын одоо нас баралт багатай ийм таван улсын нэг болж чадсан юм. Энэ ч гэсэн мөн төсвийн бодлого. Төсвийн бодлого гэхээр бид нар төсвийн бодлогын үзүүрт мэдээж улс орны хөгжил байлгүй яах вэ. Тэгэхдээ үзүүрийн үзүүрт монгол хүний амь нас нэгд шүү дээ. Ингэж гаргасан юм.

2022 он, 2023 он бол арай өөрөө, арай өөр. Цаашаагаа бид эрүүл мэндийн даатгалын энэ сан, эрүүл мэндийн салбарын энэ санхүүжилтын юмыг 2020, 2021 онд бид нар шинэчлэлийн хүрээнд гүйцэтгэлд суурилсан, зөв зарчим руугаа явах энэ асуудлаа нэгд тавьж явна. КОВИД-ыг болбол бид ардаа орхисон гэж үзэж байгаа юм.

Түрүүн Чинбүрэн гишүүн асууж байсан, яг гүйцэтгэлд суурилсан, эмнэлгийн байгууллагуудыг бие даасан санхүүгийн ийм төвүүд гэсэн үг шүү дээ, харьцангуй бие даасан ийм хэлбэрээр нь явуулахад бол, ингээд нэг жил бид харлаа. Болж байгаа юм байна, болохгүй юм байна. Яг КОВИД-ын үед бол бас зарим эмнэлгүүдийн хувьд бол давуу талтай, энэ нь ч бас яг хоёр талаасаа цаг хугацаа нь таарсан юмнууд ч байна. Дээрээс нь яг байгууллагын засаглалын хувьд байгууллагын засаглалын хувьд бас болохгүй юмнууд байна Чинбүрэн гишүүн ээ. Байгууллагын засаглалын хувьд бол бие даасан ийм хараат бус болгоод явчихаар бас хэтэрхий ийм төсвийн хувьд дураараа, бүр хэтэрхий том данхайсан бараг яамандаа ч захирагдахгүй ийм эмнэлгүүд гарч ирэхийг ч үгүйсгэхгүй байгаад байна. Тэгэхээр төсвийн шинэчлэлээсээ бол ухрахгүй. Гэхдээ 2023 оны төсвийг ямар хэлбэрээр дахиж сайжруулж боловсронгуй болгох вэ гэдгийгээ дахиад ярилцана гэж ингэж бодож байгаа юм.

Эрүүл мэндийн даатгалын зарцуулалтын хувьд бол үнэхээр яг 2021 онд бид нар хамгийн өндөр зарцуулалттай байсан, тарифаа өндөр болгочихсон байсан. Одоо бол буцаад хэвийн тариф руугаа орчихсон учраас 2021 оны гүйцэтгэл бол харьцангуй төсөвтөө багтчих болов уу гэж ингэж бодож байгаа юм. 2022 оных. Тийм л байна даа.

**М.Оюунчимэг:** Жавхлан сайд 1 минут.

**Б.Жавхлан:** Тэгэхээр яг төсвийн бодлогын хувьд том зургаараа бол бид нар 2021 онд эрүүл мэндийн салбарынхныгаа бол дэмжиж ажилласан. Дэмжиж ажилласан. Ер нь ямар л санхүүжилт хэрэгтэй, ямар л эмнэлгийн тусламж үйлчилгээ хаана юу дутаж байна КОВИД-ын маш хүнд нөхцөлд бид нар ингээд л яг тэргүүн ээлжид тавьж байгаад л зарцуулалтаа бүгдийг нь хангаад ингээд явсан. Зөрчил дутагдал гарсан байхыг бол үгүйсгэхгүй. Нэлээн далайцтай, маш өндөр ачаалалтай ажиллаж байсан учраас хяналтын систем нь хэрхэн яаж ажилласныг, тэр бол тусдаа систем байхгүй юу. Тэрийг хянах нь өөрөө. Энэ аудитын байгууллага хянаж байна, байгууллага нь өөрөө ч дотроо байна, хууль хяналтын байгууллага ч байж байна. Тэдгээр улсууд бол бүгд ажлаа хийгээд зөрчлүүд байдал гарвал тэрийгээ цаашаа ингээд засаад залруулаад ингээд явах бол байх л тогтолцоо гэж би харж байна. Тэгэхээр төсвийн бодлогын хувьд бол бид 2021 онд эрүүл мэндийн салбарт алдсан, орхисон зүйл гэж бий. Ерөөсөө харамсах зүйл алга. Сайн ажиллацгаасан.

**М.Оюунчимэг:** Жавхлан сайд аа, гишүүд алдсан, оносон гэж яриагүй. Бид КОВИД-ыг амжилттай туулж, бүх нийтээрээ, тэр дотор нь Нийгмийн бодлогын байнгын хороо нийт гишүүд бүр Эрүүл мэндийн яамныхнаас бараг илүү ажилласан шүү. Та нартай цуг төсөв мөнгийг чинь батлуулах гээд. Зүгээр ингэж ажиллаж байхад төсөв хөрөнгө мөнгийг ийм алдаа зөрчилтэй юмнууд, тэр дундаа шууд худалдан авалт нэрийн дор ингээд зөрчлүүд гарсан, энийг гишүүд яриад байна шүү дээ. Тэрнээс биш бид Эрүүл мэндийн яамыг муу ажилласан гэж огт дүгнээгүй, аудитын өмнөөс дүгнэх эрхгүй.

Өнөөдөр аудитынхны гаргасан зөрчлийг л бид та нарыг өмнөх оноосоо бүр 100 гаруй тэрбум төгрөгөөр өсчихсөн байна шүү дээ. 2020 онд КОВИД ямар байлаа тийм ээ? 2021 онд харин ч вакцинаа аваад гадаадын зээл тусламж гээд нөгөө цахим эрүүл мэнд чинь бүр таг зогсчихсон. Гадаадын зээл тусламж. Тэгээд тендерт шалгаруулсан компани зогсоочихсон, одоо хэрэгжих боломжгүй, үр дүнгүй энэ тэр гээд. Ийм юмыг сайн ажилласан гэж хэлж болох уу? Энэ дээр чинь гишүүд яриад байна шүү дээ. Сандаг-Очир гишүүн асууя даа.

**Ц.Сандаг-Очир:** Би харин зовлонг нь ойлгоод байгаа байхгүй юу. Тийм асуудал гарна. Үнэн, хүний амьтай уралдаж байсан, минут, секундээр уралдаж байсан учраас Тендерийн хуулийг хүлээгээд 30 хоног зарлачхаад. Тэгээд бүх аймгууд, бүх л гишүүд Эрүүл мэндийн сайдыг гуйж байсан шүү дээ, яг үнэнийг хэлэхэд. Тийм ч тоног төхөөрөмж хэрэгтэй байна, тийм ч шинжилгээний аппарат хэрэгтэй байна гээд. Тэр нь ямар Эрүүл мэндийн яаманд бэлэн байж байдаг биш. Худалдан авалт хийнэ, цаг хугацаа хэрэгтэй гээд.

Тийм учраас ойлгож байгаа. Ийм юмнуудыг харин энэ аудит хэр яаж ялгаж салгаж байна аа? Би харин хэлээд байна шүү дээ. Аудитаас асууж байна. Ийм залилан ашиглангийн шинжтэй юмнууд байна уу, эрх мэдлээ хэтрүүлсэн юмнууд байна уу? Тэрнээс бусад энэ олон арван тэрбум төгрөгийн энэ санхүүгийн зөрчил энэ юмнууд чинь ихэнхдээ анхан шатны санхүүгийн баримт, бүртгэлийн л алдаа, зөрчил бүртгэлийн зөрчлүүд л байдаг шүү дээ. Энийг л ялгаж салгах учиртай юм байгаа юм. Энэ дээр цаашдаа ч гэсэн ер нь бол ялгаж салгаж шалгалтаа хийж байхгүй бол олон нийт талаасаа харвал үнэхээр энэ санхүүгийн зөрчил, дутагдал гэдэг чинь аймаар байдаг юм гээд.

**М.Оюунчимэг:** Аудит, 2 дугаар микрофон. Эсвэл Энхболд дарга нь хариулах юм уу? Сая яг тодорхой хэллээ шүү дээ. Ашиг сонирхол болон авлигалын юм уу, эсвэл өөр тийм ноцтой зөрчил нь харагдсан уу гэж.

**Ц.Наранчимэг:** Эрүүл мэндийн сайдын эрхлэх асуудлын хүрээний байгууллагууд дээр бид ХӨСҮТ-ийн хоёр асуудлыг бол хууль хяналтын байгууллагад шилжүүлсэн. Яг сайдын тайлангийн хүрээнд бол хууль хяналтын байгууллагад шилжүүлсэн асуудал бол байхгүй.

Сая Сандаг-Очир гишүүний ярьж байгаа асуудал дээр аудит бас дүгнэлт хийж байгаа. Энэ бол яг үнэн. Ярихаар том тоо яригдаад маш их алдаа зөрчил яригддаг. Тийм учраас бид нягтлан бодох бүртгэлтэй холбоотой тайлагналтай холбоотой асуудлаа алдаа гэж аваад, яг энэ зөрчил гараад байгаа хууль, эрх зүйн орчинг зөрчсөн, яг санхүүгийн асуудлаа буруу шийдвэрлэсэн энэ асуудлаа бол зөрчил гэж авахаар Монгол Улсын Ерөнхий аудитор арга зүйдээ өөрчлөлт оруулж байгаа.

Бид нар энэ гараад байгаа алдаа зөрчил дээр төрийн аудитын байгууллага бол санхүүгийн тайланг баталгаажуулах аудитыг хийж байгаа аудитын олон улсын стандартаараа. Уг нь бид бол санхүүгийн тайлан дээр байгаа тоог үнэн зөв эсэхийг.

**М.Оюунчимэг:** 2 дугаар микрофон, 1 минут нэмж өгье. Гүйцэд хариулчих.

**Ц.Наранчимэг:** Хууль тогтоох байгууллага болон иргэдийг үнэн зөв мэдээллээр хангаж, бид нарын баталгаажуулсан тоон дээр бусад хэрэглэгч нар дүн шинжилгээ хийж ажиллах ийм санхүүгийн тайлангийн аудитыг хийж байгаа. Энэнтэй холбогдуулаад бид нар ямар асуудлыг Улсын Их Хуралд толилуулж байна вэ гэвэл нэгдсэн төсвийн гүйцэтгэлд хийх аудитыг тайлагнахдаа Төсвийн тухай хуульд өөрчлөлт оруулж зарцуулсан, батлагдсан төсвийн зарцуулалтыг хэр зэрэг үр дүнтэй зарцуулсныг нь танилцуулгын хамт аудитын байгууллагад ирүүлж байвал аудитын байгууллага яг төсвийн гүйцэтгэлийн тайлан, төдөн төгрөгийн санхүүжилтийг ийм, ийм юманд ийм үр дүнтэй зарчихсан байна шүү гэж ингэж дүгнэлт гаргах боломжтой болно. Тийм учраас Төсвийн тухай хуульд өөрчлөлт оруулаач гэдэг нэг асуудлыг танилцуулж байгаа.

Хоёр дахь асуудал нь төсвийн ерөнхийлөн захирагчдын дэргэдэх дотоод аудитын албанд газрууд муу ажиллаж байгаа учраас аудитын байгууллага яг дотоод аудитын ажлыг хийгээд энэ дээр байгаа бүртгэлтэй холбоотой анхан шатны баримтгүй байгаа ч гэдэг юм уу, ийм асуудлыг аудитын байгууллага.

**М.Оюунчимэг:** Ундрам гишүүн асуулт асууя.

**Ч.Ундрам:** Сандаг-Очир гишүүний асуулттай холбоотойгоор, би бас улсын төсөвт сургууль удирдаад санхүүг нь хариуцаж байсан хүний хувьд аудит хийлгэхээр бас нэг хэцүү юм нь Төсвийн тухай хууль, Нягтлан бодох бүртгэлийн тухай хууль, Нягтлан бодох бүртгэлийн бодлогын бичиг баримт гээд хоорондоо аягүй их зөрчилтэй зүйл заалтууд байдаг учраас зарим нь ойлгомжгүй, ирсэн аудиторын үзэмжээс болж тайлбарлагддаг асуудлууд байдаг учраас аудитын зөрчлүүд болж тэр нь гараад буугаад байдаг байхгүй юу. Тэгэхээр тэрэнтэй холбоотой хууль эрх зүйн орчныг ингэж сайжруулах хэрэгтэй байна гэсэн тийм дүгнэлт манай Аудитын ерөнхий газар байдаг юм уу, үгүй юу гэдэг нэг асуулт байна.

Хоёр дахь нь болохоор, нийгмийн даатгалын сан болон эрүүл мэндийн даатгалын сангийн тайланг бид нар бас чуулганаар нэлээн эрт сонссон л доо, 2021 онтой холбоотой. Тэгээд энийгээ үргэлжлүүлээд энэ аудитын тайланд нь бас л тусчихсан байна, Капитал банкны нийгмийн даатгалын сан 103.7 тэрбумаас 29.7 тэрбум төлөгдөөд 74 нь төлөгдөөгүй байна. Эрүүл мэндийн даатгалын сан 136.4 тэрбумаас 7.2-хон тэрбум нь төлөгдөөд 129.2 тэрбум төгрөг дутуу байна гээд энэ хоёр асуудал байна. Өмнө нь бид нар Байнгын хороогоор хэлэлцэж байхад энэ төлбөртөө бас байр аваад тэрийг нийгмийн даатгалын сангийнхан хуралдаад өөрсдөө ажилчдадаа өгчихсөн ч билүү нэг тийм асуудал яригдаад тэгээд чимээгүй болчихсон. Энэ яг юу болсон бэ?

Хэрвээ яг үнэхээр та хэд өр төлбөртөө байр аваад тэрийгээ өөрсдөө сангийнх нь ч юм уу, ажилчид нь авсан тийм асуудал байгаа юм уу? Байгаа бол метр квадратыг нь хэдээр үнэлж авцгаасан юм бэ гэдэг ийм асуулт байна.

Хамгийн сүүлд, эрүүл мэндийн салбарын гүйцэтгэлээр санхүүжээд болж байгаа зүйл ч байна, болохгүй байгаа зүйл ч байна гээд сая гишүүд ярьж байна л даа. Тэгээд энэ танай аудитын онцлох асуудал дотор чинь нэг иргэнд ногдох эмнэлгийн тусламж үйлчилгээний зардал өмнөх оноос 1.8 дахин нэмэгдсэн нь чанарт бус илүү тоонд анхаарах эрсдэл үүссэн гэж дүгнэсэн байна л даа. Энэ дээр Эрүүл мэндийн сайд маань ямар бодолтой байгаа вэ? 2022 он болон цаашид ер нь энийг хэрхэн сайжруулах ёстой юм бэ?

Мөн төрийн болон орон нутгийн өмчит эмнэлгүүд эрүүл мэндийн даатгалын сангаас санхүүжилтээ бүрэн авч чадаагүйгээс эм эмнэлгийн хэрэгслийн худалдан авалттай холбоотой байгууллагад төлөх өглөг 49.1 тэрбум болж өмнөх оныхоос 13.7 дахин өссөн гээд. Тэгэхээр энэ гүйцэтгэлээр санхүүжихэд тэр санхүүжилт нь орохгүйгээс болоод өглөгтэй болоод өрөнд ороод ингээд байгаад байгаа юм биш үү? Энэ дээрээ нэлээн сайн Сангийн яам болон энэ Аудитын газартай ярьж байгаад гүйцэтгэлээр санхүүжигдэж байгаа энэ процессоо илүү сайжруулж төгөлдөржүүлэх ёстой юм биш үү? Энэ дээр Эрүүл мэндийн сайд ямар бодолтой байгаа юм бэ гэсэн ийм асуултууд байна.

Ер нь цаашид түрүүн бас Баярсайхан гишүүн ч асууж байна. Нийгмийн эрүүл мэндийн асуудал бол үнэхээр орхигдсон байна. Аргагүй яах вэ, өнгөрсөн жилүүдэд бид нар КОВИД-тойгоо тэмцээд юу нийгмийн эрүүл мэнд мантай л байсан л даа. Цаашид ер нь энэ асуудал дээр нэлээн анхаарах ёстой юм байна. Сая бид нар манай Байнгын хороон дээр дотоод орчны агаарын чанарын асуудал яригдаж байна. Таны болон Барилгын сайдын хамтран гаргасан тушаал ерөөсөө хэрэгждэггүй юм байна. Барилгын материал маш хортой ийм орчин нөхцөлд бид нар аж төрж амьдарч, сурч эмнэлэгт хэвтэж байдаг юм байна.

Хүнсний аюулгүй байдал болон савлагаатай холбоотой гээд энэ бүх зүйл манай ард иргэдийн хорт хавдраар өвчилж байгаа өвчлөлийг дэлхийд нэг номерт авчирч байна. Тэгэхээр зөв хүнсээ сонгох.

**М.Оюунчимэг:** Эхлээд хэн хариулах вэ? Энхболд сайд эхлээд хариулчих, 3 дугаар микрофон.

**С.Энхболд:** Ундрам гишүүний асуултад хариулъя. Эрүүл мэндийн даатгалын сан Капитал банкнаас 136.1 тэрбум төгрөгийн авлагатай. Үүнээс 8.1 тэрбум төгрөгийг бол мөнгөн хэлбэрээр 36.4 тэрбум төгрөгийн өр төлбөрийг бол хөрөнгөөр тус тус барагдуулаад байгаа одоогийн байдлаар. 2021 оны 10 дугаар сарын 31-ний өдрийн байдлаар 91 тэрбум төгрөгийн авлагын үлдэгдэлтэй байгаа. Тэр 36 тэрбум төгрөг. Энэ дээр үл хөдлөх хөрөнгө буюу орон сууцыг бол бид нар барьцаа хөрөнгөд авсан. Эрүүл мэндийн даатгалын ажилчид энийг буцааж худалдаж аваад буцаад даатгалын санд мөнгөн хэлбэрээр нь төвлөрүүлж байгаа. Түүнээс ямар нэгэн байдлаар хөнгөлөлттэй байдлаар ч юм уу авсан тийм зүйл бол байхгүй. Буцаагаад даатгалын санд мөнгөн хөрөнгөөр бид нар банкнаас авсан зээл бол зээлээрээ ингээд барагдуулаад явж байгаа. Цаашид ч гэсэн бас хэд хэдэн тийм үл хөдлөх хөрөнгүүд байгаа. Бид нар энийг худалдан борлуулж даатгалын сангийн энэ өр авлагыг бол барагдуулна гэсэн ийм бодолтойгоор, Нийгмийн даатгалын газар ч гэсэн ялгаа байхгүй яг ийм байдалтай явж байгаа.

Бид нар эрүүл мэндийн салбарын шинэчлэлийн ажлын, энэнээс бол ухрахгүй. Энэ хууль хэрэгжээд жил гаруйн хугацаа өнгөрч байна. Тэгэхдээ жил гаран хугацааны 1 жил нь бол бид нар яалт ч үгүй КОВИД-ын нөхцөл байдалтай хүндхэн жилүүдийг бол өнгөрүүлсэн. Тийм учраас энэ 2022 онд яг энэ гүйцэтгэлийн давуу талууд бол гарч ирнэ гэж үзэж байгаа. Тийм учраас бид нар энэ дээр сайжруулах зүйл дээрээ сайжруулалтуудаас хийгээд энэ гүйцэтгэлийн санхүүжилт нэг худалдан авагчийн тогтолцоог бол улам төгөлдөржүүлээд цаашаа явна гэж бодож байгаа юм. Энэ дээр яалт ч үгүй орон нутаг болон нийслэлийн ийм ялгаа гарч байгаа. Гэхдээ орон нутгууд бас ялгаатай байна. Ялангуяа орон нутгийн энэ эрүүл мэндийн байгууллагуудын удирдлагуудтай бас шууд холбоотой байгаа.

Жишээ нь, Сэлэнгэ аймаг бол бас энд бас тодорхой менежмент хийхгүй бол яалт ч үгүй урьдчилан сэргийлэх үзлэг болон эмнэлгийн тусламж үйлчилгээ авахдаа наашаа Орхон руу юм уу, Дархан-Уул аймаг руу явах ийм эрсдэлтэй. Тийм учраас ялангуяа тэнцээнээс бас өөрсдөө зохион байгуулалтаа хийж бас энэ тусламж үйлчилгээнийхээ чанар хүртээмж дээр анхаарахгүй бол нэлээн эрсдэл үүсэх юм өндөртэй аймгийн тоонд ордог. Тийм учраас бид нар орон нутгуудад энэ гүйцэтгэлийн санхүүжилтийн чиглэлээр сургагч багш нарыг бас явуулж байгаа. Одоо ч гэсэн явуулж байна. Тийм учраас энэ дээр бас бид нар цаашид бол байнгын сургалтыг хийж туслан дэмжих, зөвлөх маягтай чиглэлээр бол ажиллаж байгаа.

Бид нар Нийтийн эрүүл мэндийн тухай хуулийг сая үзэл баримтлалаа батлаад өргөн барихад бэлэн болсон байгаа. Тийм учраас бид нарийн цаашид нийтийн эрүүл мэндийн чиглэлээр хийх ажлууд маань нэлээн бас тодорхой тусгагдсан гэж үзэж байгаа. Ялангуяа энэ 5 сарын 1-нээс эхэлсэн урьдчилан сэргийлэх үзлэг бол маш том дата болон цаашид нийтийн эрүүл мэндийн чиглэлээр тусламж үйлчилгээ үзүүлэх томоохон бодлогын бас том шийдвэрүүд гарч ирнэ гэж үзэж байгаа бид нар. Эхнээсээ бас гарч эхэлж байгаа. Тийм учраас энэ дээр цаашид нийтийн эрүүл мэндийг бол боловсронгуй, ялангуяа ард иргэд сургууль цэцэрлэгээс нь эхлээд ямар боловсрол олгох бодлогын бичиг баримтууд дээр шийдвэрлэх бодлогуудыг тусгах ёстой юм. Энэ ажлууд маань ингээд эхнээсээ хийгдээд эхэлж байгаа. Хоёрт, яалт ч үгүй таны хэлдэг үнэн. Яалт ч үгүй хоол хүнс, агаар орчин, нийгэм, эдийн засгийн хурдацтай хөгжиж байгаа үед бол аль ч улсад бол.

**М.Оюунчимэг:** Зулпхар сайд эхлээд, тэгээд Жавхлан сайд хариулчихъя. 5 дугаар микрофон. Хөдөлмөр, нийгмийн хамгааллын дэд сайд.

**С.Зулпхар:** Ундрам гишүүний асуултад хариулъя. Нийгмийн даатгалын сантай уялдсан Капитал банкны өртэй уялдуулан шүүхийн шийдвэрээр үл хөдлөх хөрөнгүүдийг хүлээж авсан. Эдгээр дотор 20 хувийн орон сууц байгаа. 20 хувийн орон сууцтай холбогдуулаад албан хаагч нарт олгохдоо уялдсан ямар нэгэн шийдвэр, чиглэл гараагүй, ийм асуудал хэлэлцэгдээгүй. Тэгэхээр манай дээр бол ийм асуудал яригдаагүй гэдгийг энд мэдэгдэж байна.

Би түрүүн Сандаг-Очир гишүүний асуултад бас хариулж амжаагүй учраас одоо хариулъя гэж бодож байна. Хөдөлмөр, нийгмийн хамгааллын салбарын төсвийн ерөнхийлөн захирагчийн шууд өөрийнх нь харьяаны 164 байгууллага байгаа юм. Эдгээрээс 5 байгууллагад аудитын дүгнэлт гарсан. Аудитын дүгнэлт бол тодорхой зөрчилтэй гэсэн ийм дүгнэлт гарсан. Энэтэй уялдсан бид бас тодорхой албан шаардлагуудыг хүлээж авсан. Энэ шаардлагуудын дагуу дараах хоёр арга хэмжээг авсан арга хэмжээг авсан гэдгийг хэлье.

Нэгдүгээрт бол, бид санхүүгийн дотоод аудитыг сайжруулах чиглэлээр санхүүгийн аудитыг дахин ажиллуулсан. Хоёрдугаарт, гүйцэтгэлийн үнэлгээтэй уялдуулсан хяналт шалгалтын үнэлгээг байгууллага болгоноор хийсэн. Энэтэй уялдсан хоёр удаагийн хурлыг сайдын зөвлөлөөр хийж тодорхой санал дүгнэлтүүд гаргаад одоо ажлууд хийгдээд явж байгаа гэдгийг энд мэдэгдье. Баярлалаа.

**М.Оюунчимэг:** Жавхлан сайд хариулъя.

**Б.Жавхлан:** Ундрам гишүүний асуултад нэмж би хариулъя. Тэр асуулт дотор дурдсан тэр зөрчлүүд гээд байгаа нь Ундрам гишүүн өөрөө бас энэ асуудлыг мэдэж байх шиг байна. Одоо жишээ нь энэ дотор ийм юм байгаа байхгүй юу. 190 тэрбум төгрөг он дамжуулсан өр гэж өр үүсгэж байна гээд. Хэрвээ тэрийг өөрийг үүсгэхгүй гэж байсан бол 5 сар, 6 сард яг хүнд үед бид нар ор хангамж дийлэхгүй байх байсан байхгүй юу. Тарифыг хамгийн хүнд өвчтөн дээр нь 9 сая төгрөг болгосон, бүр яг дагалдаад. Тэгж байж хувийн эмнэлгүүд ороо бэлэн болгож, ингээд санал болгож, тэгж байж бид тэр хүнд үеийг давсан байхгүй юу. Тэгээд яг зөвхөн тэр тарифын дагуу 500-н хэд билээ дээ тэрбум төгрөгийн санхүүжилт хийсэн. Төлөвлөлт нь бол нөгөө 300 төгрөг хүрэхгүй байсан. Яг санхүүжилт нь бол ингээд 500 тэрбум гараад явчхаж байгаа юм.

Худалдан авалтууд гэж байна. Одоо жишээ нь тэрийг шууд худалдан авалт хийхгүй, өвчтөн ороод ирлээ, тэнд бүр амь настайгаа тэмцэж байна. Байж бай, сар хүлээж бай, бид нар тендер зарлана гэх боломж байхгүй шүү дээ. КОВИД-ын хуулиар тийм боломжийг нь өгчихсөн байгаа юм. Харин тэгээд тэрэн дээр тэрийг далимдуулсан байна уу, үгүй юу гэдгийг бол шалгаад нягтлах ёстой. Энэ бол аудитын байгууллагын ажил. Тэгэхээр аудитынхан маань бас дүгнэлтээ бичихдээ өөрсдөө тусдаа дүрэм журамтай, хуультай учраас бас ингэж бичихгүй бол болдоггүй л байх л даа. Тэгэхдээ яг гүйцэтгэл дээр яг юунд зориулав яав гэдгийг нь бас нэг ингээд олон нийт бас зөв ойлгох тал дээр нь нэг дуугарчиж байвал, та нарын үг яг илүү их үнэмшилтэй очих байхгүй юу. Шалгаад үзчихсэн хүмүүсийн хувьд бол. Гүйцэтгэл тал дээрээ бол бид нар ингэж ярихаас өөр арга байхгүй.

Ингээд өөрөөр хэлбэл, 192 тэрбум төгрөг чинь энэ жилий н төлөвлөснөөс он дамжаад гараад явчихсан гэсэн үг. Тэгэхээр энэ жил буцаад бид нар тарифаа хуучин хэвэнд нь оруулчихсан байгаа. Тэгэхээр гүйцэтгэл болбол ноднингийнхоос арай бага л гарч таараа. Тийм учраас одоо ингээд гуравдугаар улирлын гүйцэтгэл дээрээс бид дөрөвдүгээр улирал дээр мөнгө дутах нь уу, үгүй юу гэдэг нь илүү тодорхой болж ирнэ гэсэн үг.

**М.Оюунчимэг:** Надад нэг асуулт байна. Энэ дээр эхлээд Жавхлан сайдаас, тэгээд Эрүүл мэндийн сайд, Хөдөлмөр нийгмийн хамгааллын яамнаас бас асуулт асууя. Гадаадын байгууллагуудаас хэрэгжүүлж байгаа төслийн үр дүн, улсын төсвийн хөрөнгө оруулалтаар хэрэгжээгүй он дамжсан төсөл арга хэмжээний гүйцэтгэлд тавих хяналт үнэхээр хангалтгүй байна гэдэг энэ дүгнэлт миний мэдэхээр сүүлийн гурван удаагийн аудитын дүгнэлтүүд дээр ингэж гарч байгаа юм. Тэгэхээр энэ бол аягүй ноцтой асуудал байхгүй юу. Бид энэ чинь өөрөө өр болоод үлдэнэ. Одоо хамгийн сүүлд Азийн хөгжлийн банкны эрүүл мэндийн асуудал хариуцсан хүн маань өөрөө шалгагдаад яваад байгаа гэж би сонссон.

Энэ цахим эрүүл мэнд төсөл, тендер нь шалгарчихсан орчихсон, бараг л тэр эрүүл мэндийн салбар цахимжуулж хүнд суртлыг байхгүй болгоно гээд бүгд ярьсан. Өнөөдөр хугацаа нь дууссан. Энэ төсөл хэрэгжих боломжгүй байна гэсэн дүгнэлтийг жишээ нь Аудитын газраас гаргачхаад байгаа юм. Одоо энэ дээр яаж яах ёстой вэ, Сангийн сайд аа? Бид нар бүр Нийгмийн бодлогын байнгын хорооноосоо ажлын хэсэг гаргаад, яг энд харьяалах юуныхаа хүрээнд гадаадын зээл тусламжийн үр дүн, хэрэгжилт цаашид яах талаар ажилладаг юм уу гэсэн санал бас байгаад байгаа юм. Гишүүдээс ч бас ирсэн юм. Тэгэхээр энэ дээр нэг хариулт авч, бид нар энэ дээр дүгнэлт хийхгүй бол нээрээ энэ чинь хугацаатай, асар их өртэй, зээлтэй ийм асуудлууд шүү дээ. Тэгээд тэр компани нь шалгаруулахад нь хүртэл хяналт тавьж, хэн нь хяналт тавьдаг юм? Одоо тэгээд ингээд дундаас нь орхиод ингэчихээр цаашид яах вэ, хэн хариуцлага хүлээх вэ? Энэ дээр жишээ нь Сангийн яам, Эрүүл мэндийн сайд хариулт өгөх хэрэгтэй байна.

Ер нь Энхболд сайд өөрөө магадгүй төсвийн ерөнхийлөн захирагч хэрнээ Энхболд сайдын мэдэхгүйгээр жишээ нь, 2021 онд энэ ингээд л дүгнэлтүүдийг хараад байхад өмнө нь бас эрүүл мэнд, нийгмийн даатгалын тайлангуудыг сонсоод байхад дандаа нөгөө тухайн эмнэлгийн байгууллагууд, за 2021 оных шинэ КОВИД-той холбоотой яаралтай дусал, эм тариа, ховордсоноос шалтгаалаад гээд л гэнэтийн гэнэтийн шийдвэрээр юмнууд хийгээд байсан. Гэхдээ энэ дээр бас нөгөө дотоод хяналт байхгүйгээс 2 дугаар эмнэлэг дээр юу боллоо, тийм ээ? Бид нар өөрсдөө ажлын хэсгүүд гараад мэдсэн шүү дээ. Шалгалтууд явахад Чинбүрэн гишүүн ээ тийм ээ. Эрүүл мэндийн даатгалын ерөнхий газар дээр очлоо ямар зөрчлүүд үүсэж байлаа. Өрхийн эмнэлгүүд дээр асуудал яаж байна гээд. Тэгэхээр ийм байдлаар яваад байж болохгүй байхгүй юу.

Гэтэл уг нь энэ мөнгө ингэж буруу зөрүү, хяналтгүй зарцуулаагүй байсан бол харин нөгөө нэг өдөржин мэс засал хийж байгаа тэр эмч нартай, тэнд ажиллаж байгаа эмч, сувилагч, асрагч нарынхаа цалин хөлсийг бид энэ 2021 онд нэмэгдүүлж чадсан уу гэхээр үгүй байгаа байхгүй юу. Урамшууллын мөнгийг нь арай хийж тавьж байна шүү дээ. Өнөөдөр өрхийн эмнэлгүүдийн анхан шатны хоёр дахин нэмсний юуг хүртэл арайхийж нөхөж, нөхөж ингэж өгөөд байна шүү дээ. Энэ санхүүжилтийн механизм нь нэг л болохгүй байгаад байгаа байхгүй юу.

Уг нь гүйцэтгэлээр санхүүжих нь үр дүнд суурилаад маш хэрэгтэй гээд бид нар үзээд байгаа. Гэхдээ энэ КОВИД-ын нөхцөл байдал сая бас тэр үр дүнгээ өгсөнгүй шүү дээ. Төлөөлөн удирдах зөвлөлөө ч энэ дээр хяналтаа тавьж, хяналт гэж бараг нь ажиллаагүй зарим нь. Өнөөдөр эмч эмнэлгийнхэн бид нарт ингээд хандаад хэлээд байгаа байхгүй юу. Бид нарт цалин хөлс, Эрүүл мэндийн сайдын багц 1.2 их наяд болсон гэхэд бид баярлаад урамшууллаараа цалин авах нь гэсэн. Тэр мэс заслын баг бид нар дээр ямар ч цалин нэмэгдээгүй зүгээр урамшуулал гээд нэг сарын мөнгө л орж ирж байна шүү дээ гээд. Тэгэхээр ийм байдлаар цаашид яваад байх уу, яах вэ гээд. Энэ дээр нэг хариулт авахыг хүсэж байна.

Энхбол сайд, 3 дугаар микрофон.

**С.Энхболд:** Оюунчимэг гишүүний асуултад хариулъя. Эрүүл мэндийн салбарт Цахим эрүүл мэнд төсөл Дэлхийн банкны санхүүжилтээр буюу хөнгөлөлттэй зээлээр хэрэгжиж байгаа. Энэ төсөл 2016 онд анх эхэлсэн. 2019 оны 8 сард гэрээ хийсэн байгаа. Энэ бас нэг тодорхой шалтгааны улмаас зогссон байсан. Энэ дээр Цахим инновац бодлогын байнгын хорооноос бас ажлын хэсэг гарч Чинбүрэн гишүүн ахалж, энэ ажил 2021 оны зургаан сараас эхлэн дахиж энэ Цахим эрүүл мэндийн төслийг цаашаа үргэлжлүүлэхэд ямар нэгэн асуудалгүй юм байна гэдгийг Засгийн газарт чиглэл болгосон.

Үүнтэй холбоотой Монгол Улсын ерөнхий сайдын дэргэд бас эрүүл мэндийн салбарын цахимыг эрчимжүүлэх дэд ажлын хэсгийг гаргасан. Энэ ажлын хэсэг гарснаас хойш одоогоор Дэлхийн эрүүл мэндийн байгууллагын санхүүжилтээр хэрэгжиж байгаа Цахим эрүүл мэнд төслөөс нэг ч төгрөг гараагүй байгаа. Энэ дээр хатуу дэд бүтцийг худалдаж авах гэх мэтчилэн маш олон үйл ажиллагаа байсан. Гэсэн хэдий ч энэ гүйцэтгэгч компани одоог хүртэл ажлаа хийгээд л явж байгаа. Өнөөдрийн байдлаар 500 гаран анхан шатны тусламж үйлчилгээ үзүүлж байгаа байгууллагуудын бүх эмнэлгүүдийг хооронд нь холболтыг хийж хоорондоо өгөгдөл солилцдог алхмууд хийгдээд эхэлчихсэн байгаа.

Харин ямар шалтгаанаар, яагаад энд бас зарим нэг юман дээр хориг тавигдаад байгаа нь мэдэгдэхгүй байна. Одоо болтол санхүүжилт гараагүй байгаа. Түүнээс энэ компани бол ажлаа хийдгээрээ хийгээд явж байгаа. Энэ Цахим эрүүл мэнд төслийн маань хугацаа энэ оны 9 сарын 30-нд дуусах ёстой. Энд бас тодорхой хөгжүүлэлтүүд нь хийгдээд явж байгаа. Бид нар маш олон удаа Дэлхийн банкны суурин төлөөлөгч болон хяналт тавьж байгаа экспертүүд, ажлын хэсгүүдтэй бол олон удаагийн уулзалтуудыг хийсэн. Үүнтэй холбоотой Ерөнхий сайдын дэргэд ажлын хэсэг байгуулагдсан тулдаа энэ ажил маань бас харьцангуй дэвшилттэй явж байгаа гэдгийг энд онцолж хэлмээр байна. Энд маш олон байгууллагууд орсон ийм ажлын хэсэг байгуулагдсан байгаа. Үндэсний дата төв болон тагнуул гээд бүх байгууллагууд хамтарсан. Энд дандаа нөөц хувилбараар явж байгаа. Одоогийн байдлаар хатуу бүтцийг бүгд улсын нөөц зарим серверүүдийг ашиглаж энэ зарим ажил урагшаа явж байгаа гэдгийг бас энд онцолж хэлмээр байна.

Түүнээс биш одоогийн байдлаар энэ төсөл ингээд үргүй зарцуулагдчихсан тийм юм бол одоогоор байхгүй байгаа. Нэг ч санхүүжилт гараагүй байна. Хугацааны хувьд харин ийм 9 сард дуусах, дундаа хамгийн гол нь хууль төсөл хэрэгжих хугацаанд хоёр жил гаран энэ төсөл маань ингээд саатчихсан байсан. Харин 2021 оны 6 сараас эхлээд бид нар энэ төслийг нэлээн эрчимтэй явуулж эхэлсэн байгаа.

Дээрээс нь бид нар нэг худалдан авагчийн тогтолцоонд шилжсэн гэдэг маань өөрөө улсын төсвөөс өгдөг байсан мөнгө, эрүүл мэндийн даатгалын сангаас ирдэг гарсан төсвийг хооронд нь нийлүүлээд 1.2 их наяд төгрөг болсон. Энийг л даатгалын санд төвлөрүүлсэн байгаа. Түүнээс энд бас. Энэ жил харин 1.4 их наяд төгрөгөөр батлагдчихсан байгаа. Өмнөх жилүүдээс 200 гаран тэрбум төгрөгөөр бид нар нэмж батлуулсан. Энэ маань өөрөө ажилчдын цалин, нийгмийн асуудал шийдэхэд бас тодорхой дэмжлэг болж очиж байгаа гэж үзэж байна. Бид нар 3 сарын 9-нд цалингийн доод жишгийг тогтоож өгсөн. Энэ маань өөрөө ялангуяа гүйцэтгэлээр санхүүжиж байгаа үед тухайн байгууллагын удирдлагууд энэ давуулсан санхүүжилтээрээ ажилчдынхаа нийгмийн асуудал, цалин урамшуулаад нэмэх ийм бололцоотой, бүрэн бололцоо нь нээгдсэн. Одоо эхнээсээ бас ингээд цалингуудаа нэмээд явж байгаа ийм сайн талууд бас байгаа.

**М.Оюунчимэг:** Аудитын газар Дэлхийн банкны саяын төслийг бараг хэрэгжих боломжгүй болжээ гэсэн дүгнэлт гаргасан байсан шүү дээ. Тэр зогссон шалтгаан нь сая Энхболд сайдын ярианд ч гараад, тэр зогсчихсон тийм ээ? 2019 оноос хойш зогссон. Тэгээд сая идэвхжүүлэх ажлын хэсэг гарсан ч нэг төгрөг ч гараагүй байна. Тэгтэл одоо 9 сард дуусах гэж байгаа гээд. Тэгэхээр Дэлхийн банк цаашид энийг үргэлжлүүлэх үү, үргэлжлүүлэхгүй юу гэдэг нь ч тодорхойгүй. Бас зогсоосон гэдэг чинь асуудал байгаад байна шүү дээ. Яагаад зогсоочихсон юм? Энэ дээр аудитын газар та нар дүгнэлт хийсэн байсан шүү дээ. Хөдөлмөр эрхлэлтийг дэмжих тэр зээл, энэ Цахим эрүүл мэнд хоёр бол ер нь хугацаандаа хэрэгжих боломжгүй болсон гэж үзэж байна гэсэн дүгнэлт байлаа шүү дээ. Та тэрэн дээр хариулт өгье. 2 дугаар микрофон.

**Ц.Наранчимэг:** Байнгын хорооны даргын асуултад хариулъя. Цахим эрүүл мэнд төсөл Дэлхийн банкнаас хэрэгжиж байгаа төсөлд аудитын байгууллага аудит хийгээд хязгаарлалттай санал дүгнэлтийг өгсөн байгаа. Аудитыг аудит хийгээд явж байх хооронд 2021 оны 6 дугаар сард бол урьдчилгаа санхүүжилт 1.5 тэрбум төгрөгийг гүйцэтгэх талд шилжүүлсэн байсан. Дэлхийн банкны баг гүйцэтгэх талын ажлын гүйцэтгэлтэй танилцаад бол хангалтгүй гэж үнэлсэн ба гэрээт ажилд хөндлөнгийн гуравдагч этгээдээр мэдээллийн технологийн аудит хийлгэх нь зүйтэй байна гэдгийг Дэлхийн банкны баг аудит хийлгэж үлдэгдэл төлбөрийг шилжүүлэхээр шийдсэн байсныг тухайн энэ аудитын тайланд бол онцолсон байгаа. Уг шалтгаанаар бол тайлант онд худалдан авах ажиллагааны төлөвлөгөөнд тусгасан ажлууд бол хийгдээгүй байна гэсэн ийм дүгнэлтийг аудитаас хийсэн байгаа.

**М.Оюунчимэг:** Ийм л байна даа. Хөдөлмөр эрхлэлтийнх бол хийгээгүй, дахиж хийнэ гэсэн тийм ээ? Тэрэн дээр дараа нь би бас асууя. Ер нь энэ гадаадын зээл тусламжийн, ялангуяа эрүүл мэнд, бусад нийгмийн чиглэлийн салбар дээр, бусад салбар өнөөдөр бас Төрийн байгуулалтын байнгын хороон дээр ч яригдаад байсан. Энэ дээр ер нь Сангийн яам яах вэ, д яаж хяналтаа тавих юм? Жавхлан сайдын микрофоныг өгье дөө.

**Б.Жавхлан:** Саатсан гээд байгаа төслүүдийн талаар би мэдээлэл өгье. Энэ ингэсэн шүү, 2015 оны 8 сарын 16-наас Цахим эрүүл мэндийн төсөл хэрэгжиж эхэлсэн байдаг. Нийт зээлийн санхүүжилт нь 19.5 сая ам.доллар. Энэ ямар шалтгаанаар зогссон юм бэ гэхээр Эрүүл мэндийн даатгалын тухай хууль нэмэлт, өөрчлөлт нь 2021 оны 1 дүгээр сарын 1-нээс хэрэгжиж эхэлж байгаатай холбогдоод төслийн батлагдсан гэрээт ажилд давхардал үүсэж байгаа гэдэг шалтгаанаар Дэлхийн банкнаас өөрсдөө түр зогсоосон байгаа юм. Энэ хугацаанд төслийн хэрэгжиж дуусах байсан ажлууд зогссон тул төсөл удааширсан. Ингээд 2021 оны 6 дугаар сарын 15-ны өдрийн өнгөрсөн жилүүдэд Улсын Их Хурлын Инновац, цахим бодлогын байнгын хорооны тогтоолоор Цахим эрүүл мэнд, төсөл хэрэгжилтийг эрчимжүүлэн эрчимжүүлэх тогтоол гараад, ийм шийдвэр гараад дахиад эхэлсэн байдаг.

Эндээс төслийн хамгийн том ажлууд нь болох хоёр зүйл байгаа юм. Эрүүл мэндийн мэдээлэл солилцоо платформ боловсруулах, хөгжүүлэх, суурилуулах гээд. Энэ нь нийт санхүүжилтийн 9 хувь нь, нөгөөх нь Эрүүл мэндийн мэдээлэл солилцооны платформ боловсруулах, хөгжүүлэх, суурилуулах гээд. Энэ нь 30 хувьтай тэнцэх хоёр гол ажлын хэрэгжилт нь хангалтгүй ийм давхардал үүссэн байна гээд. Ингээд Дэлхийн банкны ажлын хэсгийн дүгнэлт гарсан бөгөөд үүнд хяналт тавихаар олон улсын хөндлөнгийн аудитын компани шалгаруулахыг зөвлөмж болгоод хоёр удаагийн сонгон шалгаруулалтад шалгарах шаардлага хангах компани хүсэлтээ ирүүлээгүй зэрэг ийм шалтгаануудаар удаашраад хойшлоод байгаа. Одоо гэрээний нөхцөл, ажлын даалгаварт өөрчлөлт оруулах талаар төслийн удирдах хороо хуралдаж шийдвэр гаргахыг нь бид нар хүлээгээд байж байгаа.

Сая таны сүүлд асуусан асуулт бол маш зарчмын зөв шаардлага шүү. Энийг бол Засгийн газар дотроо бид нар нэлээн ярьж байгаа. Ялангуяа зээл тусламжийн төслүүдийн үр ашиг юм. Үр ашиг, хэрэгжилт. Бид нар зээлийн дүнгээс нь айх биш харин үр ашиг хэрэгжилтээс нь л бид нар айх ёстой байгаа юм. Энэ дээрээ бид нар онцгой анхаарч ажиллана. Цаашдаа бид нар Засгийн газрын өрийг нэмэгдүүлэх, ялангуяа урт хугацаатай, нэн хөнгөлөлттэй, тааламжтай ийм зээлийг авахдаа яг ажлынх нь үр ашиг, хэрэгжилт дээр онцгой анхаарч бид ингэж төслүүдийг авах болно.

Ингээд Засгийн газрын түвшинд бид 2020 оны 206 дугаар тогтоолоор батлагдсан Бодлогын баримт бичгийн хэрэгжилт, захиргааны байгууллагын үйл ажиллагаанд хяналт шинжилгээ, үнэлгээ хийх нийтлэг журмын дагуу энэ дүн, хяналт шинжилгээг жил бүр төсөл бүрээр гаргаад ингээд хэрэгжилтийг нь хангаад төсвийн ерөнхийлөн захирагч бүрд чиглэл өгч ажлаа явуулж байгаа. Энэ талаар аудитын тайланд бас дурдагдсан байгаа.

**М.Оюунчимэг:** Баярлалаа. Хөдөлмөр, нийгмийн хамгааллынхан, сая тендер зөрчилтэй газартай холбоотой асуудлаас болоод бас зарим явагдах ёстой ажиллагаанууд явагдаагүй гээд. Сая бас Төрийн байгуулалтын байнгын хороон дээр эрх шилжүүлсэнтэй холбоотойгоор, магадлалтай холбоотойгоор тухайн аж ахуйн нэгжүүд, тэгээд нөгөө хэрэгжих ёстой газруудын хооронд зөрчил үүсээд. Энэ нь эргээд 2022 оны төсвийн тодотголоор хусагдчихсан. 2023 онд дахиж суух уу, суухгүй юу гээд яриад байгаа шүү дээ. Жишээ нь, Найрамдал зуслангийн асуудлууд ярьж байна, хүүхдийн эмнэлгүүдийн асуудлуудаар бид нар бас ярьсан. Энэ дээр хариулаадхаач. Хэн хариулах вэ?

6дугаар микрофон, Өнөрбаяр дарга

**Г.Өнөрбаяр:** Оюунчимэг гишүүний асуултад хариулъя, Өнөрбаяр. 2021 онд Хөдөлмөр, нийгмийн хамгааллын сайдын багц дээр бол хөрөнгө оруулалтын чиглэлээр нэлээд олон арга хэмжээнүүд тавигдсан. Сая аудитын дүгнэлтэд бол энэнээс таван төсөл бол газартай холбоотойгоор бол удааширсан тухай дурдсан. Энэ таван төсөл маань Хан-Уул дүүрэгт хэрэгжиж байгаа хүүхэд, залуучууд, ахмадын чиглэлийн энэ хороодуудад хэрэгжиж байгаа ийм таван барилга байгууламж байгаа. Хэдийгээр удааширсан ч гэсэн одоо бол бүх гэрээнүүд хийгдээд шилжүүлгүүд хийгдээд үндсэндээ дуусаж байгаа. Энэ дээр бол одоо ямар нэгэн асуудал бол байхгүй гэдгийг хэлье. Анхаарал тавсанд баярлалаа.

**М.Оюунчимэг:** Манай Хөдөлмөр, нийгмийн хамгааллын яам, Эрүүл мэндийн яам яг энэ гадаадын зээл тусламжаар одоо яг ямар ямар төслүүд хэрэгжээд, яаж эхэлсэн юм, хэдийг өгчихсөн, хэд нь ямархуу байдалтай байгаа нөхцөл байдлын талаар бичгээр мэдээлэл өгнө шүү. Тэгээд бид нар тэн дээр нь бас ингээд харж байгаад ажлын хэсэг байх уу, Засгийн газартайгаа яаж ажиллах вэ гэдгээ шийднэ.

Гишүүд асуулт асууж, хариулт авч дууслаа. Үг хэлэх гишүүд байвал нэрсээ өгье. Ганбаатар гишүүнээр тасаллаа. Чинбүрэн гишүүн.

**Ж.Чинбүрэн:** Асуултад хариултууд авлаа. Ингээд ерөнхийдөө ингээд сонсож байхад энэ КОВИД цар тахалтай 2021 онд хүнд байх үед бид энэ хүнд нөхцөлийг давж гарах том гаргалгаа бол эрүүл мэндийн да даатгалын санхүүжилтийн нэг худалдан авагчийн тогтолцоо өөрөө амь оруулсан шүү. Энэ КОВИД-той хүнд хүмүүсийг, амьсгалын дутагдалд орж байгаа эрчимт эмчилгээ шаардлагатай энэ улсуудад худалдан авах үнээ босгож, эмнэлгийн тусламж үйлчилгээг өндөр үнэтэй байдаг юм гэдгийг ойлгож чадаж, энэ өртгийг нь нэмэгдүүлж, тэр нь энэ тусламж үйлчилгээ сайн, нэг ч хүнийг гадна хаяхгүйгээр эмчлэхэд том дэмжлэг болсон. Тийм учраас Сангийн сайд ч хэлж байна, Эрүүл мэндийн сайд ч хэлж байна. Энэ реформоосоо ухрахгүй гэдэг бол харин сайшаалтай сайхан сонсогдлоо.

Хэдий тийм ч гэсэн бас алдаатай зүйлүүд байгааг аудитын газрууд хэлж байна. Хамтарсан журам, бие даасан тогтолцоо, төлөөлөн удирдах зөвлөлтэй том эмнэлгүүдийн шалгалт хийх энэ аудитын журмаа та бүхэн хамтарч хийгээрэй. Эрүүл мэндийн яам аудитынхантай хамтраад, энэ одоо алдаа буруу зөрүү гээд байгаа зүйлээ. Сандаг-Очир гишүүн хэлээд байна шүү дээ. Энэ чинь энэ амь тэмцсэн үе, энэ яаралтай үеийн тусламжуудаа хийчхээд, тэгээд баахан алдаа зөрчилтэй. Энэ нийгэмд юу гэж сонсогдож байна вэ гэвэл баахан тэрбум төгрөгийг нь байхгүй болгочихсон юм байна шүү дээ л гэж харагдаж байна шүү дээ. Энэ дээрээ одоо зөв юу гарга аа.

Би бол одоо Эрүүл мэндийн сайдаас нэг ийм юм хүсмээр байна. Сая Жавхлан сайд тэгж байна л даа. Төлөөлөн удирдах зөвлөл байгуулаад энэ орлого нь нэмэгдсэн, гүйцэтгэл нь сайн талууд байна. Засаглал нь өөрөө данхайгаад байна, энийг яах ёстой юм бэ гээд. Тэгвэл яах ёстой шийдвэрээ гарга л даа. Нийгмийн хяналтыг яаж сайжруулах юм? Улсын эмнэлгийн өмчлөлтэй эмнэлгүүдэд төлөөлөн удирдах зөвлөлийг оруулаад байгууллагаас нь, төрийн байгууллагуудаас нийгмийн төлөөллийг оруулж бай. Тэндээ нийгмийн хяналтыг яаж сайжруулах юм, энэ хэлэлцүүлгээ хий л дээ. Эндээ зөв засаглалаа олъё л доо. Бүтэн хууль нь гарчхаад хаа байсан юм, тэртээ 2018 оны хуулиа хэрэгжүүлж чадахгүй одоо яваад байгаа шүү дээ. Энэ дээр одоо шийдлээ хайя. Яаж нийгмийн хяналтыг сайжруулах юм, аудитынхантай ярилцъя л даа. Энэ алдаануудыг дахин гаргахгүй байх тал дээр зөв замналаа бий болгох.

Гуравт, эрүүл мэндийн нэг худалдан авалтын тогтолцоо чинь бол ер нь стратегийн худалдан авалт шүү дээ. Стратегийн худалдан авалт гэдэг бол дутуу сул салбараа илүү хөгжүүлэх, тойруу замаар хөрөнгө оруулалт хийх энэ аргачлал байна шүү дээ. Тэгэхээр дүүрэг, аймгийн эмнэлгүүд чинь энэ нэг худалдан авалтын тогтолцоонд чинь арай сүйрэх гээд, унах гээд байна шүү дээ тэ. Тэд нарыг дэмжих бодлого чинь тэд нарын хамгийн их үзүүлдэг тусламж үйлчилгээн дээр төлбөрийг нь нэмээд өгөх ёстой шүү дээ. 10-хан хувиар нэмэхэд л үйлчилгээ чинь 1200-гаараа нэмэгдээд л, тэгээд л хөрөнгө оруулалт нь нэмэгдээд, тэр хөрөнгө оруулалтаараа ажилчдынхаа цалин хөлсийг нэмэгдүүлнэ шүү дээ.

Тэр маркетингаа хийж чадахгүй байгаа эмнэлгийн удирдлагуудтай хариуцлага тооц л доо. Чадахгүй улсуудыг солиоч, сайн хүмүүсийг нь тавья л даа. Сайн менежерүүд, одоо сайн ажиллаж байгаа аймгууд байна, сайн ажиллаж байгаа эмнэлгүүд байна. Туршлагыг нь хуваалцуул л даа, ажлыг нь сайжруул л даа. Энэ бол одоо чухал шүү дээ. Ингэж байж одоо эмнэлгийн тусламж үйлчилгээнд улсын болон хувийн эмнэлгүүдийн оролцоо жигд болно. Хоёрт, тэр туслалцаа үзүүлж байгаа хүмүүсийн цалин хөлс нэмэгдэж, нийгмийн баталгаа нь хангагдах ёстой. Энэ үндсэн гол зорилгоо биелүүлэхийн тулд эдийн засгийн тооцоо хийж Сангийн яамнаас буюу төрөөс дааж байгаа тусламж үйлчилгээн дээр 2020 онд, 2021 онд ямар, ямар тусламж үйлчилгээн дээр төр хэдэн төгрөг нэмэх ёстой юм гэдэг тооцооллууд хийж Сангийн яаманд өгч. Одоо 2023 ондоо хэдүүлээ энэ даатгалын сангаа яаж нэмэх талын тооцоо нь гарчихсан, эдийн засгийн нөхцөл байдал нь тооцоогоо гаргачихсан байх ёстой.

Одоо би Жавхлан сайдаас бас асуулт асууж, үг хэлмээр л байна. 2022 оны гүйцэтгэл дээр алдагдал гаргана гэдгийг бол эрүүл мэндийн байгууллага хэлээд л байсан. Та тэгсэн шүү дээ, асуудалгүй ээ, бид ямар ч алдагдал гарсан нөхнө өө. Тэгсэн боловч одоо 230 билүү хэдэн тэрбум төгрөгийн юугаа Сангийн яамнаас нөхөгдөөгүй. Эрүүл мэндийн яам даатгалын сангаасаа нөхөөд л яваад байгаа юм. Тэгэхээр энэ асуудлыг шийдэхгүй бол энэ даатгалын сан бид 1.4 их наяд болгоод нэмсэн ч гэсэн нөгөө эрүүл мэндийн салбар чинь өөрөө гүйцэтгэл нь хязгаар тавиад, одоо ингээд байгаа шүү дээ, даатгалын эм чинь квот тавьчихаад нэг эмнэлэг 100 олгой авах байсан бол 100 гэж тавьчихаад, 120 хүн ирэх юм бол 20-ийг нь байж бай дараа сар гээд байгаа байхгүй юу. Ингээд эмнэлгүүдэд очер дараалал үүсгээд.

Уул нь бол хуулиараа хэн ч ирсэн үзээд гүйцэтгэл хийсэн л бол санхүүжилтийг нь өгөх ёстой байхгүй юу, даатгалын сан. Тэгээд энэ нөгөө мөнгөндөө ингээд баригдаад очер дараалал үүсгээд, тэгээд тэр нь хүрэхгүй байгаа учраас ингээд байдал хүндрээд байна. Сайн жишээнүүд байна шүү дээ. Одоо Эмийн агентлаг байгуулаад ремдесивир эмийг яаж шуурхай авч чадав, яаж үнэ бууруулах тогтолцоог энэ Эмийн агентлаг байгуулснаараа та бүхэн хийж чадсан? Энийг Энхболд сайд ярих хэрэгтэй шүү дээ. Би энийг асуусан.

**М.Оюунчимэг:** Сандаг-Очир гишүүн.

**Ц.Сандаг-Очир:** Баярлалаа. За яахав дээ, үе үеийн Сангийн яам, орон нутаг, аймаг, нийслэлээс, сум, дүүргийн төрийн сангийнхан ер нь сайн нэртэй байдаггүй юм л даа. Дандаа л харамчаараа дуудуулж байдаг, дандаа л хяналт шалгалт тавьдгаараа дуудуулж байдаг. Аудитынхан ч гэсэн сайн нэртэй аудит гэж бараг байдаггүй. Энэ аудитын дүгнэлтэд ер нь аль алийг нь оруулж баймаар юм шиг байгаа юм.

Дандаа алдаа зөрчил дутагдал гэхээсээ, бас хязгаарлагдмал эх үүсвэрээр хязгааргүй энэ эрэлт хэрэгцээг хангаж бий болгож ажил үйлчилгээ явуулж байгаа энэ ололт амжилтыг нь дурдаж ийм амжилт гарсан байна, ийм үр дүнд хүрсэн байна, ийм ашиг үр дүнд хүрсэн байна гэж бас дурдахгүй байгаа учраас аудитынхныг ерөөсөө нэг хадны мангаа гээд ойлгочихсон бүх шатны төсвийн байгууллага, дарга, удирдлага нягтлангууд. Миний л алдаа зөрчил дутагдлыг илрүүлэх гэж байгаа юм, миний л бөгсийг ухах гэж байгаа гэдэг байдлаар хандаад сурчихсан. Тийм учраас алдаа зөрчил дутагдлыг нь илрүүлэхээс гадна бас зөвлөн туслах энэ чиглэлийн үйл ажиллагаа нэлээн идэвхтэй байхгүй бол. Тэгэхгүй бол аудитынхан гээд л нэг өөрсдийгөө юугаа бодчихсон улсууд байдаг юм, нэг ярвайсан хямсганасан, нөгөөдүүл нь айж чичрээд л, ийм л байдалтай болчихсон. Ерөөсөө хандлага нь.

Аудитын шалгалт ирлээ гэхээр л бүгд л айж чичирч байдаг юм. Тийм учраас бас ололт амжилтын гарсан үр дүнтэй нь хэлж, тэрийг нь бас нэр усаар нь хэлж байвал цаадуул чинь бас баярлаад урамшаад, манай хэрэгжүүлсэн төсвийн үр дүнд ийм үр дүн хүрсэн байна гэдгийг ингээд омогшиж урамшиж урам зориг авч, улам үйл ажиллагаа нь сайжрах юм болов уу гэж бодож байна. Тийм учраас та бүхэн маань бас цаашдаа алдаа зөрчил, дутагдлыг нь илрүүлэхээс гадна гарсан үр дүн, амжилт ололтыг нь бас хэлж ярьж. Ингэвэл аудитад хандах хандлага бүх шатны санхүүжилтийн, мөн төсвийн ерөнхийлөн захирагчдын хэдийгээр ажлын үр дүн боловч энэ тал дээр бас өөрчлөлт гарах байх аа, ахиц гарах байх аа. Хоорондын уялдаа холбоо, ажлын хоорондын уялдаа холбоо, мөн хандлага, энэ юмнууд өөрчлөгдөх байх гэж би хувьдаа бодож байгаа юм.

Дотоод аудит чинь чааваас орон нутагт одоо дөнгөж бэхжих гээд л явж байгаа шүү дээ. Дөнгөж бэхжих гээд л явж байгаа. 2013 онд байгуулагдсан. Харьцангуй та бүхний ажлаас маш их ачааллыг хөнгөлж байгаа, дотоод аудитынхан. Тэгээд одоо эхнээсээ компьютер, техник хэрэгсэлгүй л явж байгаа шүү дээ. Яг үнэнийг хэлэхэд бодит байдал дээр. Тэгээд орон нутгийнхаа маш олон байгууллагуудын төсвийн гүйцэтгэл, санхүүгийн тайлан балансыг шалгаад олон арван тэрбум төгрөгийн зөрчил дутагдлыг гарахаас урьдчилан сэргийлж, ингээд л хянаад явж байгаа.

Тийм учраас цаашдаа бол хяналт шалгалтдаа бас энэ хүрч байгаа үр дүнг нь сайн дурдаж өгч яваарай. Тэгэхгүй бол та бүхний энэ танилцуулга дүгнэлт бол дандаа л хар бараан, муу, ерөөсөө болохгүй бүтэхгүй, тэр бүх л алдаа зөрчил дутагдлыг нийлүүлээд нэг том дүн болгочихсон. Тэрнээс нь хүн болгон айгаад л, ингээд л. Энийг чинь ард иргэд, олон нийт мэдвэл бас буруу дүгнэлт, буруу л ойлголт төрөхөөр байгаа байхгүй юу. Энэ дээрээ бас анхаарна биз дээ л гэж хэлье. Баярлалаа.

**М.Оюунчимэг:** Ганбаатар гишүүн үг хэлье.

**С.Ганбаатар:** Би бас урьд нь гишүүн байсан. Нэлээн хэдэн жил яг ийм л хурлуудыг ингээд л сонсож байсан. Одоо сэтгэлгээний шинэ шатанд гарахгүй бол бид ингээд арван жилийн дараа яг ингээд л яриад сууж байна. Би Байнгын хороодуудаар бас нэлээн оролцож, өнөөдөр чинь бүх Байнгын хороодоо зэрэг л хуралдлаа. Ямар ч байсан гурван дүгнэлт санал би хэлмээр байна.

Нэгдүгээрт, аудит бол ажлаа сайн л хийсэн. Хуулиа л дагадаг байх даа гэдэг чинь л энэ шүү дээ. Хууль дээр тэртээ тэргүй ийм байхад хүмүүст буруу ойлголт, муу ойлголт төрүүлэхгүйн тулд хууль зөрчиж аятайхнаар хэлнэ гэдэг бол байж болохгүй зүйл. Монгол Улс тэртээ тэргүй авлигалаараа дэлхийг гайхуулж байгаа нь үнэн шүү дээ. Тэгээд тэр зураг нь гараад л байгаа байхгүй юу. Тэгээд одоо дургүй ч гэсэн бид хүлээж авахаас өөр үггүй. Нэгэнт сүртэй биш юмыг сүртэй харагдуулаад байна гэж Байнгын хороод болгон дээр л яриад байна. Тэгвэл тэр сүртэй биш гэдгийг нь тодорхойлдог стандартыг нь гаргадаг хууль дээрээ эхэлж яаралтай ажиллая. Нэгдүгээр санал. Үнэхээр сүртэй биш юмыг нь сүртэй хэлээрэй гээд хууль дээр заачихсан бол сүртэй хэлэхээс өөр аргагүй. Хуулиа л дагадаг байх даа. Нэгдүгээр санал.

Хоёрдугаар санал, Улсын Их Хурал бол Засгийн газартай дөрвөн том чиглэлээр хамтарч ажилладаг. Аудит бол Улсын Их Хурлын байгууллага. Засгийн газрыг яг хянадаг нүд, чих болж хатгадаг, зовоодог байх ёстой. Найран дундаа байж болохгүй. Нэгдүгээрт, Улсын Их Хурал Ерөнхий сайдыг нь томилж өгдөг. Бид нэгдүгээр ажлаа хийчихлээ. Хоёрдугаарт, төсөв баталж өгдөг. Мөнгийг чинь өгдөг. Тэр бага уу, их үү хамаагүй. Бид тэгээд л батлаад л өгдөг. Дараа нь төлөвлөгөө, үйл ажиллагааны хөтөлбөрийг нь баталдаг. Яаж ажиллах вэ гэдэг аргачлалыг нь баталж байна гэсэн үг. Дөрөвдүгээрт, эзнийг нь томилчихлоо, мөнгийг нь батлаад өгчихлөө араас нь хулгай хийж байна уу үгүй юу гэдгийг нь хянадаг нүд чих болсон аудитыг бид өөрсдөө бас томилдог, баталдаг ажиллуулдаг.

Тэгэхээр та нар бол үйл ажиллагааны аргачлал, төлөвлөгөөгөө ерөөсөө ор сураггүй хаячхаад байна л гэж би хэлэх гээд байна. Мөнгө нь байна, зарцуулдаг эзэн нь байна. Тэр нь юу юм бэ гэвэл дөрвөн том заалт байгаа. Засгийн газрын үйл ажиллагааны хөтөлбөр, энэ хөгжлийн төлөвлөгөөнд оруулсан 4.2.10, 5.10, нөгөө хоёрыг нь би санахгүй байна. Хэд хэд байлаа даа. Тэрэн дээр юу гэж заасан бэ гэвэл яамдуудаа, аймгуудаа төсөв, мөнгөө зарцуулахдаа энэ төсөв мөнгийг олж авсан хүмүүстэйгээ ярилцаарай. Одоо тэр хурааж авсан, энэ сайдын мөнгө биш шүү дээ. Сайдын гэрээс ирсэн мөнгө биш. Нэг компаниудын өгсөн мөнгө байгаа. Хэрэгжүүлэхдээ тэр эмнэлэг байна уу, сургууль байна уу, компани байна уу, замын компани байна уу, тэднийхээ төлөөллийн институцийн байгууллагуудтай зөвлөлдөөрэй, зовлон жаргалаа ярилцаарай гэдгийг л одоо ерөөсөө хэрэгжүүлэхгүй байгаа. Би харин Нийгмийн бодлогын байнгын хороо Оюунчимэг даргаар ахлуулсан байнгын хороо анх удаа гэж би хэлье дээ, яг энэ асуудал дээр ажлын хэсэг гаргаад ажиллуулж байгаа юм байна. Энэ дээр яамдууд идэвхтэй оролцоорой.

Тэгээд товчхондоо би энэ санаагаа дэлгэрүүлж хэлэх гээд байгаа санаа нь юу вэ гэвэл салбарт гомдол гаргадаг. Мөнгөтэй тендертэй холбоотой гомдол гаргадаг. Байнгын хороо Их Хурал дээр ирж ядаргаа, зовлон зүдгүүрээ тайлж байгаа байхгүй юу. Үгүй ээ, энэ нээрээн, социализмаараа бид яваад байна шүү дээ. Сэтгэлгээгээ бид өөрчилье. Бид төвлөрсөн төлөвлөгөөт эдийн засгаас чөлөөт зах зээлийн эдийн засагт орсон. Тэр нь юу гэсэн үг вэ гэвэл хуулиар бүх юмыг шийдэхгүй, хоорондоо ойлголцож зөвшилцөж ярилцаарай, сайд дангаараа шийдэхгүй шүү гэсэн үг. Та нар Үндсэн хуулийн Тавын 4-ийг хараарай. Бүх хэвшлүүд компаниуд, ард иргэдийн сайн сайхны төлөө эдийн засгийг төрөөс зохицуулна гэж байгаа юм. Зохицуулна гэдэг нь тухайн салбарын түншлэлийг хөгжүүлнэ гэсэн үг. Энэ бол Нийгмийн хамгаалал хөдөлмөрийн яамны үндсэн ажил. Энэ бол анх бол Голландаас гарсан зүйл. Дараад нь Сингапур энийг хуулсан. Одоо дэлхий бүгдээрээ түншлэлээр явж байгаа.

Одоо жишээ нь, Эрүүл мэндийн яаман дээр гарч байгаа бүх проблемыг Энхболд сайд хариуцахгүй шүү дээ. Тэр хувийн байна уу, хувьсгалын байна уу тэр олон байгууллагын эздүүд ажиллаж байгаа хүмүүс мэргэжлийн холбоотнуудтайгаа хоорондоо зөвшилцөөд болчихсон бол салбарын хэлэлцээрийг нь аудит.

**М.Оюунчимэг:** Энэ ажлын хэсэг их чухал ажлын хэсэг шүү. Өнөөдөр бид нар 2021 оны төсвийн гүйцэтгэл Эрүүл мэндийн яам, Хөдөлмөр, нийгмийн хамгааллын яам гээд ер нь Засгийн газрын бүх түвшний төсвийн гүйцэтгэлийг харж байна. Мэдээж амаргүй он байсан 2021 он. Тэгэхээр 2021 онд ялангуяа эрүүл мэндийн салбарт бол хамгийн их хөрөнгө мөнгө зарцуулсан, боломжоороо бүх талаар Их Хурал ч дэмжсэн, Засгийн газар ч яаралтай арга хэмжээнүүд авсан. Одоо тэгээд эрүүл мэндийн даатгалын сан, хөдөлмөр эрхлэлтийг дэмжих сан, нийгмийн даатгалын сангууд бол ашигтай ажиллах ёстой. Энэ нь яг зориулалтын дагуу үр дүнтэй зарцуулагдах ёстой. Энд бас хяналтын механизм зөв байх ёстой.

Өнөөдөр 2021 оны төсвийн гүйцэтгэлээс харахад эрүүл мэндийн даатгалын сан, нийгмийн даатгалын сангууд бол одоо хүртэл бас алдаатай, зөрчилтэй, ашигтай бус алдагдалтай ажилласан ийм, ийм дүр зургууд маш их байгаад байгаа шүү. Тэр дундаа эрүүл мэндийн даатгалын сангийн асуудал байгаа. Энэ нь нөгөө мэдээж саяын шууд худалдан авалт энэ тэртэй холбоотой асуудлууд байгаа хэрнээ Нийгмийн бодлогын байнгын хороогоор эрүүл мэндийн даатгалын үйл ажиллагааг үзэх үед тоног төхөөрөмж бид худалдаж аваагүй, эрүүл мэндийн даатгалын сангаас тоног төхөөрөмж худалдаж авахгүй гэж хэлж байсан хэрнээ л авсан баримт бас энэ аудитын дүгнэлтээр гараад л ирсэн байгаа шүү дээ. Эд нар чинь ноцтой зөрчил шүү, хууль зөрчиж байна гэсэн үг шүү. Тэгэхээр бид нарын энэ ажлын хэсэг яг КОВИД-ын үеийн санхүүгийн зарцуулалт эзэндээ хүрч үйлчлэх тал дээр болон энэ гадаадын зээл, тусламжийн хүртээмж, үр дүн талаас нь илүү анхаарч ажиллах болно гэдгийг та нарт хэлье.

Аудитынхан өмнөх жилүүдийг бодоход бас сайн дүгнэлтүүд гаргаж байгаа, сайн ажиллаж байгаа. Харин саяын хэлдгээр та нар маань жишээ нь тэр зөрчил, алдаа нь яг юун дээр, аль чиглэлд нь илэрч гарч байгаа юм, энэ аль хууль зөрчиж байгаа гэдгээ задаргаатай нь бас өгч байвал зүгээр байна шүү. Ерөнхийдөө хэлчихдэг. Тэгээд зөрчил ч юм шиг, эсвэл нэг баланс хоорондын алдаа ч юм шиг, хууль зөрчсөн юм уу, үгүй юм уу, эсвэл энэ мөнгө буруу зөв замаар явчихсан юм уу, үгүй юу гэдэг чинь тодорхойгүй жоохон бөөрөнхий байгаад байна шүү, Энхболд дарга аа, Наранчимэг дарга аа. Тийм учраас та нар дараагийн энэ аудитын дүгнэлт дээр энэ дээр илүү анхаарч ажиллаарай гэдгийг хэлье.

Ингээд Нийгмийн бодлогын байнгын хороо Монгол Улсын 2021 оны нэгдсэн төсвийн гүйцэтгэл, Засгийн газрын 2021 оны санхүүгийн нэгдсэн тайланг хэлэлцсэн талаар хэлэлцлээ. Хэлэлцсэн талаарх байнгын хорооноос санал, дүгнэлт гарна. Санал, дүгнэлтийг Төсвийн зарлагын хяналтын дэд хороонд Улсын Их Хурлын гишүүн Ганбаатар танилцуулна.

Нийгмийн бодлогын байнгын хорооны хуралдаанаар хэлэлцэх асуудал дууссан тул энэ өдрийн хуралдаан өндөрлөснийг мэдэгдье.

2022 оны хаврын ээлжит чуулгандаа идэвхтэй оролцсон нийт гишүүддээ талархлаа илэрхийлье. Ирэх намрын чуулганаар эрүүл мэнд, нийгмийн хамгааллын олон хуулийн төслүүдийг хэлэлцэхээр жагсаалтад ороод өнөөдөр Төрийн байгуулалтын байнгын хороогоор дэмжигдсэн байгаа гэдгийг хэлье. Энхболд сайд аа, Тамхины хяналтын хууль маань ерөнхий дүнгээрээ орчихсон. Тэгэхээр электрон тамхитай татвартай холбоотой асуудлуудаа яаралтай засгаараа өргөн барьж оруулна шүү, Сангийн сайд Жавхлан сайд аа. Баярлалаа.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ БУУЛГАЖ,

ХЯНАСАН: ШИНЖЭЭЧ                                                                   Б.БАТГЭРЭЛ